ועדת הפנים והגנת הסביבה, כנסת 19, פרוטוקול מספר 372, 2014-07-30 09:00

מירי רגב: שלום לכולם, בוקר טוב.

מירי רגב: אני פותחת את ועדת הפנים והגנת הסביבה של הכנסת, בהצגת דוח ועדת המשנה בראשותו של חבר הכנסת דב חנין, בעניין סוגיות תכנון וסביבה במפרץ חיפה.

מירי רגב: אני רוצה רק בהזדמנות הזאת להמשיך לברך ולחזק את חיילי צה"ל, מפקדי צה"ל, שממשיכים בלחימה בעזה, ולחזק את המשפחות השכולות, וכמובן החלמה לכל הפצועים שלנו.

מירי רגב: בעצם ההצעה של הקמת ועדת המשנה שהבאתי לוועדת הפנים נולדה כתוצאה ממספר דיונים שנערכו בתחילת המושב.

דב חנין: תחילת מושב החורף.

מירי רגב: היו מספר דיונים שדנו בסוגיות שהן בעיקרן סוגיות של זיהום אוויר במפרץ חיפה.

מירי רגב: נושאי הדיון הגי הגיעו אלינו גם מתושבי העיר חיפה והסביבה, גם מארגונים חברתיים שונים, סביבתיים שונים וגם מתוך חברי הוועדה.

מירי רגב: חשבתי לנכון להקים את הוועדה כדי לקבל איזשהו מיפוי אמיתי לבעיות שקיימות במפרץ.

מירי רגב: ברור לכולם שלא ניתן יהיה לפתור את כולן בבת אחת, אבל מרגע שיש לנו מיפוי מסודר, שהוועדה כמובן תשמע את הסקירה היום מחבר הכנסת דב חנין, עוד נלמד אותה, ואז נוכל לראות כיצד להמשיך וליישם את ההמלצות והמסקנות שיוצגו כאן בדיון הזה.

מירי רגב: אני מודה לכל החברים שהגיעו לכאן, אני מודה גם לראש העיר חיפה שהגיע לכאן.

מירי רגב: לא רואה כאן ראשי ערים נוספים בסביבה, אבל הם בטח סומכים עליך שאתה תעשה את העבודה.

מירי רגב: ואני עוברת אליך, חבר הכנסת דב חנין.

מראש אומרת: כרגע אני רוצה לשמוע את עיקרי הדברים ולשמוע את ההתייחסות רק של ראש עיריית חיפה, משום שמדובר בשטח שלך, אז אני לא רוצה לא לתת לך להגיב.

מראש אומרת: וכמובן זה דיון ראשון וכמובן לא אחרון בוועדת המשנה.

מראש אומרת: ואקבל כמובן החלטה בסוף הדיון הזה או לקראת הדיון הבא אם אמשיך לתת לוועדת המשנה את היכולת להמשיך ולעסוק בסוגיות אלה.

מראש אומרת: כרגע מבחינתי, ברגע שהגישה ועדת המשנה את המלצותיה, היא סיימה את עבודתה.

מראש אומרת: חבר הכנסת דב חנין, בבקשה.

דב חנין: תודה לך, גברתי היושבת-ראש.

דב חנין: הוועדה הזו, ועדת המשנה לבדיקה סוגיות של תכנון וסביבה במפרץ חיפה מונתה ביום ה-19 במרץ השנה כדי לבחון סוגיות של תכנון וסביבה במפרץ חיפה.

דב חנין: מיד עם כינון הוועדה פרסמנו קריאה לכל הגורמים המעורבים להעביר לעיונינו חומרים בנושאים הרלוונטיים לעבודתנו, ובמרכזן הנושאים שהועלו בישיבות ועדת הפנים והגנת הסביבה, כולל הישיבה שהחליטה על הקמת ועדת המשנה.

דב חנין: אני רוצה לפתוח קודם כול ולציין את שיתוף הפעולה המאוד מאוד משמעותי מצד כל הגורמים.

דב חנין: את הגישה הרצינית, את החומרים הרבים שהתקבלו, אשר סייעו רבות לעבודת הוועדה.

דב חנין: אני רוצה לציין את שיתוף הפעולה המאוד טוב שהיה לנו עם משרדי הממשלה השונים.

דב חנין: דרשנו מהם הרבה מאוד חומרים, הבאנו בפניהם הרבה שאלות, הם התייחסו במלוא הרצינות.

דב חנין: אני רוצה לציין מאוד לחיוב את עיריית חיפה ואת העומד בראשה.

דב חנין: לא במקרה הוא נמצא אתנו היום.

דב חנין: אני חושב שהיחס הרציני שלו לעבודת הוועדה התבטא גם לאורך כל העבודה שלנו, גם בפגישות האישיות שהוא השתתף בהן אתי, גם בהשתתפות שלו בסיורים, הפגישות עם מנכ"ל העיריה, עם מהנדס העיר, החומרים הרבים שהעירייה העבירה לידינו והשאלות הרבות שהיא ענתה עליהן.

דב חנין: אני רוצה לציין לחיוב את שיתוף הפעולה שלנו עם המפעלים, אם החומרים, את השאלות, את הסיור – בז"ן, מפעלים אחרים וכדו'.

דב חנין: אני רוצה להעריך מאוד את המעורבות האזרחית הרבה שהייתה כאן, הן מצד ארגוני הסביבה והן מצד תושבי האזור, בהליכים הציבוריים.

דב חנין: המעורבות הזאת היא בהחלט ביטוי לעניין של אנשים, לנכונות של אנשים להיכנס לנושאים.

דב חנין: גם מהם קיבלנו הרבה מאוד חומרים.

דב חנין: גברתי היושבת-ראש, העבודה שעשינו הוא עצומה בהיקפה, עכשיו רק צריכים לבקש ממנכ"ל הכנסת שני חדרים כדי לאחסן בהם את כל הארגזים של החומר שהגיע אלינו.

דב חנין: אבל לא היינו מצליחים בעבודה הזו אלמלא הליווי המקצועי המאוד מאוד מעמיק והמקיף של שירי ספקטור-בן ארי, החוקרת מטעם מרכז המחקר והמידע של הכנסת, שבאמת עשתה ימים ולילות כדי ללוות אותנו, כדי לחקור את השאלות הרבות והמגוונות וכדי לעבור על החומרים העצומים שהצטברו אצלנו.

דב חנין: עורך-הדין תומר רוזנר, היועץ המשפטי של הוועדה, באמת ענה על מגוון עצום של שאלות, גם משפטיות וגם אחרות, שהתעוררו בפני ועדת המשנה.

דב חנין: ואני רוצה בשם כל חברי הוועדה להביע הערכה גדולה לעבודתו המקצועית והמשפטית הרצינית שליוותה אותנו.

דב חנין: את עיקרי החומרים שקיבלנו העלינו גם לאתר האינטרנט של הוועדה, וביקשנו התייחסות של הציבור אליהן.

דב חנין: המתכונת הפתוחה והשקופה הזו של עבודת הוועדה סייעה לציבור הרחב להיות מעורב, להכיר את החומרים שבפנינו, ולקבל עמדה על העמדות השונות של הגורמים השונים שהוצגו בפני הוועדה.

דב חנין: גם ההחלטות או המסקנות של ועדת המשנה, שהן המלצה בפני ועדת הפנים, יתפרסמו בשעות הקרובות באתר ועדת הפנים של הכנסת.

דב חנין: במסגרת העבודה של ועדת המשנה קיימנו סיור מקיף באזור המפרץ, ביקרנו בנמל, באזור שדה התעופה, במתחם התעשיות הפטרוכימיות ובמכרזו תשלובת בז"ן.

דב חנין: במסגרת הסיור קיבלנו הסברים ותשובות לשאלות שהעלינו.

דב חנין: גם הסיור הזה היה פתוח לנציגי תושבים וארגונים סביבתיים, ורבים מהם גם התבטאו בדיון הסיכום שקיימנו במשרדי איגוד הערים לסביבה, ופה שוב תודה על האירוח.

דב חנין: הוועדה קיימה יום דיונים ארוך מאוד נוסף בחיפה, בו התאחרנו בטכניון באולם מוסד נאמן, שוב תודה לטכניון.

דב חנין: גם כאן שמענו נציגים של גורמים עירוניים, כלכליים, סביבתיים וכן נציגי תושבים שהתייחסו לכל הסוגיות שנדונו על-ידי הוועדה.

דב חנין: גברתי היושבת-ראש, אני רוצה לברך אותך על המהלך הזה של הקמת ועדת המשנה.

דב חנין: זה היה מהלך מחויב.

דב חנין: התפקיד שלנו ככנסת, ואני מדגיש את זה, הוא לא לבוא במקומם של מוסדות התכנון, אבל יש לנו תפקיד לבצע פיקוח פרלמנטרי על כלל עבודתה של הרשות המבצעת, ובכלל זה גם על עבודת המוסדות התכנוניים.

דב חנין: האזור שאותו בחנו הוא לב המטרופולין של חיפה, הוא ממוקם בתווך בין חיפה-עיר הכרמל לבין ערי הקריות.

דב חנין: ההחלטות שמתקבלות היום באזור הזה עלולות לסכל את האפשרות של התפתחותה של רקמה מטרופוליטנית רציפה.

דב חנין: סוגיית התפתחותו האורבנית של מטרופולין חיפה חייבת לעמוד בפני מקבלי ההחלטות בבואם לקבל החלטות תכנוניות ביחס לעתידו של האזור.

דב חנין: אנחנו מוטרדים מכך שרצף ההחלטות המתקבלות עתה עלול ליצור רצועת הפרדה תעשייתית בלב המטרופולין הזה, רצועה שתפריד בין עיר הכרמל לבין ערי הקריות באיזשהו סוג של רצף שמתחיל מנמל המפרץ ועורף הנמל, ויימשך אל מתחם התעשיות הפטרוכימיות ואל ריכוז התעשיות והחומרים המסוכנים המתוכנן במתחם "קרקעות הצפון", שבו על-פי התוכניות ירוכזו בין היתר מכלי דלק ויאוחסן גפ"מ.

דב חנין: בפני הוועדה נפרסה קשת רחבה של בעיות וסוגיות הנוגעות למפגעים סביבתיים ואחרים באזור מפרץ חיפה.

דב חנין: הוועדה לא יכולה הייתה ולא התיימרה למצות את הדיון במכלול רחב זה של סוגיות.

דב חנין: בחרנו אפוא להתמקד בשלושה מוקדים בולטים שהזדקרו לעין ודורשים לדעתנו טיפול מיידי ויסודי.

דב חנין: הסוגיה האחת היא חומרים מסוכנים, והסכנות בהן הן בשגרה והן במצבים מיוחדים, כגון תקלות, מצבי מלחמה, רעידות אדמה וכדו'.

דב חנין: הסוגיה השנייה: הזיהום השוטף של הסביבה – האוויר, המים והקרקע כתוצאה מפעילות התעשיות והמתקנים השונים.

דב חנין: הסוגיה השלישית: ההשלכות הסביבתיות, אני מדגיש, של הקמתו המתוכננת של נמל ימי חדש במפרץ חיפה.

דב חנין: במסענו על פני שלושת הצירים המרכזיים האלה זיהינו מספר סוגיות פרטניות העומדות בימים אלה על סדר-היום הציבורי, ונידונות אף במוסדות התכנון, ומצאנו צורך להתייחס לסוגיות אלה באופן מיוחד.

דב חנין: נקודת המוצא של עבודתנו היא הממצאים הקשים של משרד הבריאות בעניין התחלואה סביב המפרץ, כפי שהם באו לידי ביטוי בדוח מרכז המחקר והמידע של הכנסת, שנחתם ביום 28 ביולי 2014, הדוח נמצא בפניכם.

דב חנין: אני אומר נחתם ביום 28 ביולי 2014, מכיוון שהדוח הזה הוכן לאורך תקופה ארוכה, והוא עמד בפנינו לאורך כל תקופת עבודתנו.

דב חנין: נתונים אלה מראים שיעורי תחלואה גבוהים יותר במחלות סרטן בנפות חיפה ועכו ביחס לממוצע התחלואה הארצי.

דב חנין: אנחנו מדברים על תחלואה גבוהה יותר של 15% ו-16% בהתאמה בקרב גברים, ו-15% ו-11% בהתאמה בקרב נשים.

דב חנין: וכן שיעורים גבוהים של תחלואת אסטמה בקרב ילדים במטרופולין חיפה, יותר מפי שניים משיעור התחלואה הממוצע בישראל.

דב חנין: הנתונים המפורטים נמצאים בדוח המקיף ובאמת המרשים של מרכז המחקר והמידע של הכנסת.

דב חנין: שוב תודה לחוקרת שירי ספקטור-בן ארי שריכזה את כל הנתונים האלה והם נמצאים בפניכם.

דב חנין: מבחינתנו הקביעה שלנו היא שאי-אפשר להתעלם מנתונים אלה ואסור להשלים איתם.

דב חנין: הם חייבים להיות במרכז הדיון וההחלטות התכנוניות ביחס לאזור הזה.

דב חנין: לתמונת מצב זו צריך להוסיף את דבריו של מנכ"ל המשרד להגנת הסביבה במכתבו אלינו מיום 22 באפריל 2014, שתמציתם היא שבאזור מפרץ חיפה קיים ריכוז גבוה של מפעלים בעלי השפעה סביבתית ניכרת, וכן רמה גבוהה ביותר של פליטת מזהמים לסביבה לעומת כל מקום אחר בארץ.

דב חנין: לפי המידע שמסר המנכ"ל במכתבו, ניתוח הדיווחים שהוגשו למרשם הפליטות לסביבה, מה שנקרא המפלס, ממחיש את המצב הייחודי של העיר חיפה לעומת ערים אחרות.

דב חנין: אני רוצה לצטט שלושה נתונים, כפי שהם הובאו במכתבו של מנכ"ל המשרד להגנת הסביבה.

דב חנין: בעיר חיפה קיים מספר המפעלים המדווחים, זאת אומרת מפעלים גדולים ובעלי השפעה סביבתית ניכרת שהוטלה עליהם חובת דיווח מיוחדת, הגבוה בארץ – 20, כאשר הבאים אחריה, רמת-חובב – 14, אשדוד – 12, ונתניה, פתח-תקווה ואשקלון – 6 בכל אחת מהן.

דב חנין: פליטת חומרים אורגניים נדיפים במפעלי מפרץ חיפה הינה 2,400 טון לשנה, בעוד פליטת חומרים אלה ממפעלי רמת-חובב הינה 111 טון לשנה.

דב חנין: פליטת המזהמים לנחל הקישון ממפעלי מפרץ חיפה היא 83,000 טון בשנה, מתוכם 78,000 טון מלח, כאשר סך הכול הפליטות לשאר הנחלים בארץ היא 20,100 טון בשנה בלבד.

מירי רגב: דב, תקשיב רגע, קודם כול, קראתי את זה ואגיד כמה דברים אחר כך בסוף לגבי העבודה המקיפה.

מירי רגב: אבל משום שאני רוצה גם לשמוע את המסקנות וההמלצות - - -

דב חנין: מאה אחוז.

דב חנין: אני עובר על הדברים העיקריים.

מירי רגב: ואני רוצה התייחסות של חברי הכנסת, או שהגיעו לכאן גם מכתבים מראשי ערים, תיכף אקריא אותם, חשוב לי שניגע בעניינים כדי שנוכל לקדם.

דב חנין: בהחלט.

מירי רגב: כל מה שהביא אותך לממצאים, קראתי את זה.

דב חנין: אני רוצה רק להציג את זה גם באופן פורמלי בפני הוועדה.

דב חנין: אעבור על הדברים בצורה יותר מתומצתת.

דב חנין: פליטת החומרים המסרטנים לקמ"ר במחוז חיפה גבוהה בסדר גודל משאר המחוזות.

דב חנין: אנחנו מדברים על 30.4 ק"ג לקמ"ר במחוז חיפה, לעומת 5.3-1.7 ק"ג לקמ"ר בשאר המחוזות.

דב חנין: אנחנו ברמה של מדיניות ציבורית צריכים לקרוא את שני הנתונים האלה ביחד – נתוני התחלואה הקשים יחד עם נתוני הפליטות התעשייתיות המסוכנות במפרץ חיפה.

דב חנין: זה מבחינתנו צריך להיות הבסיס לקביעת המדיניות התכנונית-סביבתית באזור המפרץ.

דב חנין: אני רוצה פה להדגיש, שצירוף הנתונים הזה כשלעצמו לא די בו כדי לגבש קשר סיבתי משפטי בין הרמות הגבוהות של פליטת חומרים מזהמים שונים לתעשייה לבין שיעורי התחלואה.

דב חנין: אולם השאלה שעומדת בפנינו איננה שאלת הקשר המשפטי במובן הסיבתי, כי סיבתיות משפטית, כפי שהמשפטנים בינינו יודעים, מביטה אחורה ומבקשת לקבוע אחריות.

דב חנין: אנחנו מתעניינים בשאלה שונה לחלוטין, שהיא סוגיית ההחלטות התכנוניות שצריך לקבל במבט לעתיד.

דב חנין: וזאת כמובן על יסוד עיקרון הזהירות המונעת.

דב חנין: נתוני התחלואה מחייבים אותנו לקבל החלטות ברמה של מדיניות ציבורית, ולא צריך פה להמציא גישה חדשה, מכיוון שהגישה כבר קיימת ומעוגנת עמוק בחשיבה התכנונית סביבתית.

דב חנין: היא מוכרת כגישת הזהירות המונעת, ובמרכזה התפיסה שכאשר נוצר חשש אמיתי לסכנות בריאותיות, קמה בצדו החובה הציבורית לעשות את הדרוש כדי למנוע את היווצרותן.

דב חנין: עיקרון הזהירות המונעת איננו רק מדריך לקבלת החלטות במישור הציבורי, אלא שגם המחוקק וגם בתי-המשפט כבר קבעו לא אחת שיש לאמץ את העיקרון הזה כעיקרון בעל תוקף משפטי המדריך את מקבלי החלטות וניצב בבסיס החלטותיהם.

דב חנין: אנחנו פה מביאים סקירה של חוקים ואיך עיקרון הזהירות המונעת כבר היום מוכר, קיים, מחייב במשפט הישראלי.

דב חנין: לא אעבור על הדברים, הדברים נמצאים בתוך הדוח שלנו המלא.

דב חנין: אנחנו ערים לכך שתחלואה בסרטן מתפתחת לאורך שנים.

דב חנין: אכן, ייתכן שממצאי התחלואה הקשים קשורים לרמת הזיהום הסביבתי שהתקיימה בעבר, ולאו דווקא לרמת הזיהום כיום.

דב חנין: זו בהחלט הנחה אפשרית.

דב חנין: אבל אין לנו הוכחה לכך, ואיננו רשאים במצב כזה לקבל החלטות העלולות להגביר את הסיכון לבריאותם ולחייהם של בני-אדם.

דב חנין: אשר על כן, ממצאי התחלואה החריגים באזור מפרץ חיפה חייבים להיות קו מנחה עיקרי להחלטות התכנוניות המתקבלות ביחס לאזור הזה.

דב חנין: ואנחנו כמובן מדברים על החלטות מנהליות או תכנוניות הצופות פני עתיד.

דב חנין: אנחנו אומרים שלצורך ההחלטות האלה, מתוך העיקרון הזה, אין להסתפק בערכי הסביבה כפי שהם מוגדרים מכוח אוויר נקי, מכיוון שבדיוק לשם כך קבע המחוקק בחוק אוויר נקי את ערכי היעד, הערכים אליהם אנחנו שואפים להגיע כדי להבטיח בצורה אופטימלית את הבריאות ואת החיים.

דב חנין: השאיפה שמובעת בערכי היעד איננה הכרזה ריקה של המחוקק.

דב חנין: גם אם אין לערכי היעד משמעות מחייבת בהווה, אסור לנו לרוקן אותה מתוכן כאשר אנחנו צופים פני עתיד.

דב חנין: רק התחשבות מרבית בקבוע בערכי היעד בקבלות החלטות תכנוניות ומנהליות הצופות פני עתיד תיתן לקטגוריה הזו את המשקל הראוי לקביעתן שנעשתה בחקיקה ראשית.

דב חנין: כמו שאמר בזמנו בית-המשפט: המחוקק איננו משחית את מילותיו לריק.

דב חנין: אנחנו מפנים פה להרבה מאוד הוראות מחוקים שונים, שבהם אנחנו מראים שיש חובה לשקול את ערכי היעד בקבלת ההחלטות שמתקבלות, ואנחנו קובעים שהמבחן מבחינתנו הוא ההשתכנעות שאכן ננקטות בדחיפות הפעולות הנדרשות כדי להפחית את שיעורי התחלואה החריגים באזור עליו נסוב דיוננו.

דב חנין: המסקנה שלנו מהקטע הזה היא שעל מוסדות התכנון לשקול בכובד ראש את המצב הנוכחי ואת הצורך לנקוט בפעולות אקטיביות להפחתת המפגעים הקיימים, ואת המדיניות המבקשת לצמצם את המפגעים ולא להעמיס על האזור מפגעים נוספים, בהתבסס על עיקרון הזהירות המונעת.

דב חנין: לדעתנו מן הראוי לבחון את התוכניות המוצעות באזור זה בראייה כוללת ולא במקטעים בלתי קשורים זה לזה.

דב חנין: יש לשאוף לצמצם במסגרת התוכניות האלה את המפגעים בכלל ואת זיהום האוויר בפרט.

דב חנין: מכאן אנחנו עוברים לסוגיה השנייה הנכבדה שבה עסקנו לעומק, והיא סוגיית החומרים המסוכנים.

דב חנין: אנחנו מדברים על כך שבמפרץ יש שורה ארוכה של מפעלים שמרכזים בתוכם כמות ניכרת של חומרים מסוכנים במגוון רחב.

דב חנין: אנחנו סוקרים בהרחבה את השנתיים האחרונות, או שלוש שנים האחרונות, מ-2011 עד 2013, שורה של אירועים רבים של חומרים מסוכנים במפעלים במפרץ חיפה.

דב חנין: לא אעבור פה על רשימת הדוגמאות, אנחנו סוקרים את רשימת הדוגמאות האלה.

דב חנין: רשימת הדוגמאות גם מובאת, בצורה אפילו יותר מפורטת, בדוח מרכז המחקר והמידע של הכנסת.

דב חנין: הדברים נמצאים בפניכם.

דב חנין: אבל אנחנו מדברים על שורה ארוכה במיוחד של אירועי חומרים מסוכנים.

דב חנין: ולכן אנחנו קובעים שלאירועים המסוכנים האלה לא ניתן להתייחס כחריגים, אלא הם הפכו למציאות רווחת ושגרתית, כפי שמלמד גם דוח מרכז המחקר והמידע של הכנסת.

דב חנין: בעקבות ריבוי האירועים הסביבתיים באזור הנחה השר להגנת הסביבה, חבר הכנסת עמיר פרץ, ב-26 ביוני 2014, במהלך תקופת העבודה שלנו, את מנכ"ל משרדו להקים צוות בדיקה לאירועים שהתרחשו לאחרונה.

דב חנין: השר הורה להגביר את האכיפה והפיקוח, וכי הצוות שהוקם יכין תוכנית להרחבת פעולת הפיקוח והאכיפה, ולהגברת השקיפות מול התושבים.

דב חנין: הצוות הונחה להגיש את מסקנותיו והמלצותיו לשר בתוך 60 יום.

דב חנין: אנחנו מברכים על הקמת הצוות.

מירי רגב: מתי הצוות הוקם?

דב חנין: ב-26 ביוני.

מירי רגב: ותוך כמה זמן הוא צריך להגיש?

דב חנין: תוך חודשיים.

דב חנין: אנחנו לא יודעים עדיין מה המלצותיו.

דב חנין: אנחנו מברכים על ההמלצות שלו, ואנחנו קוראים לו לקבל את ההחלטות המתחייבות כדי להפסיק את השגרה הזו של תקריות מסוכנות באזור המפרץ.

דב חנין: ברמה הלאומית אנחנו אומרים שנדרשת בחינה כוללת של המצב, שבו מרוכזים מפעלים וחומרים מסוכנים באזור כל כך מאוכלס.

דב חנין: זו שאלה של מדיניות שחייבת להיבחן במלוא הרצינות, נוכח הסיכונים הקיימים באזור זה, הן ברמה הבטיחותית והן ברמה הביטחונית.

דב חנין: ואני חושב שעל הרמה הביטחונית לא צריך להכביר מילים בימים אלה.

דב חנין: יש לשקול בכובד ראש לאיזה תעשיות וחומרים מסוכנים מדינת ישראל באמת זקוקה, ואלו תעשיות וחומרים מסוכנים אינם נדרשים אצלנו בהיקפים הגדולים והגדלים הקיימים.

דב חנין: לאחר שהסוגיה הזאת תיבחן ברמה הלאומית, צריך יהיה לבחון את מיקומן של התעשיות והחומרים המסוכנים שהם אכן חיוניים למשק הישראלי בתחומי מדינת ישראל, לפי רמת הקרבה שלהם לריכוזי אוכלוסייה ולאזורי סיכון.

דב חנין: בוודאי שריבוי האירועים המסוכנים, הסכנה שבהם לאוכלוסייה של מאות אלפי בני-אדם, מחייבים להדק את האכיפה ולהחמיר את הענישה על עבריינים סביבתיים באזורי התעשייה המדוברת כדי להבטיח את קיום החוק, להרתיע אחרים מפני הפרתו וכדי להגן כראוי על הציבור.

דב חנין: מכאן אנחנו עוברים לתוכניות הקונקרטיות, והראשונה שבהן היא תוכנית בז"ן שאושרה לאחרונה על-ידי הוועדה המחוזית לתכנון ובנייה.

דב חנין: היא עוררה ויכוח מאוד קשה, היא הייתה אחת העילות להקמתה של הוועדה.

דב חנין: כאשר ביקרנו במפרץ, הסתבר לנו שהוועדה המחוזית בינתיים כבר קיבלה החלטה בנושא וההחלטה גם הוצגה בפנינו ואחר כך הועברה אלינו בכתב.

דב חנין: רק אומר בקצרה מה החליטה הוועדה המחוזית.

דב חנין: היא החליטה לקבל את מרבית המלצות החוקרת שמונתה על ידיה לבחון את ההתנגדויות הרבות שהוגשו, ולאשר את התוכנית בכפוף לכמה תנאים, שהעיקריים בהם: היתרי בנייה יינתנו רק בתנאי שאין בהם כדי לגרום לעלייה בקצב פליטת המזהמים בהשוואה למצב הקיים; במועד אישור כל היתר בנייה יעמדו המפעלים במתחם בכל הדרישות הסטטוטוריות שנקבעו על-ידי המשרד להגנת הסביבה.

מירי רגב: זה יפה, דרך אגב.

מירי רגב: זה מראה שגם ועדות התכונן ובינת שוורץ, והחברים שנמצאים פה בכל הדיונים, מבינים שהם צריכים להתייחס לאמירות שאנחנו אומרים.

מירי רגב: זה בהחלט מחמם את הלב.

דב חנין: כן כן, בהחלט.

דב חנין: את צודקת, גברתי.

יונה יהב: זה קרדיט שמגיע ליוסף משלב.

דב חנין: בהחלט.

דוד אזולאי: לגבי תמ"א 30.

דב חנין: זה לא בתמ"א 30.

דוד אזולאי: זה מחוץ לתמ"א 30?

דב חנין: זה מחוץ לתמ"א 30.

דב חנין: יש שם בלגן תכנוני "חבל על הזמן".

יונה יהב: צריך להסביר.

יונה יהב: 50 שנה זה היה שטח אקס-טריטוריאלי.

דב חנין: לא מוסדר.

יונה יהב: ורק לפני חמש שנים זה עבר להיות טריטוריה של הקריות ושלנו.

יונה יהב: ואז התחלנו להסדיר את הדברים שמה.

יונה יהב: לא הייתה לנו כניסה שמה, כולל מכבי אש לא היה להיכנס.

מירי רגב: יונה, אני נותנת לו לדבר בדיוק עוד רבע שעה, אחרת לא יהיו התייחסויות.

מירי רגב: ואתה יודע, דב יכול למלא יום שלם של דיבורים בלי להפסיק.

מירי רגב: מזל שהוא בן-אדם, הוא צריך מדי פעם גם לשתות.

מירי רגב: ניתן גם לאחרים להתייחס.

יונה יהב: כי אצלם הקדנציות מוגבלות.

דב חנין: תודה, גברתי.

דוד אזולאי: דרך אגב, זה גם עוזר לנו מאוד באופוזיציה.

מירי רגב: אתם לא צריכים עזרה, ש"ס.

דב חנין: עוד תנאי אחד שהוועדה קובעת זה שתנאי למתן כל היתר למתקן חדש יהיה פרסום דבר הבקשה להיתר, כך שכל אדם הרואה את עצמו נפגע מהבקשה יהיה רשאי להגיש השגה מנומקת לוועדה המקומית המשותפת.

דב חנין: עכשיו, אני רק רוצה לומר שיש הרבה ביקורת מכל הצדדים על החלטות ועדת התכנון.

דב חנין: אני רוצה לומר שוב: הוועדה של הכנסת איננה ערכאת ערעור על החלטות של מוסדות תכנון.

מירי רגב: ברור.

דב חנין: יחד עם זאת, ברמה העקרונית אנחנו אומרים, כמו שהסברתי בתמצית, הדברים מפורטים יותר בכתב, שאנחנו לא היינו מסתפקים רק במניעה של עלייה בקצב פליטת המזהמים בהשוואה למצב הקיים, כי נתוני התחלואה הם בלתי אפשריים.

דב חנין: בהתחשב בנתונים האלה, היינו סבורים שהמדיניות הראויה היא חתירה להפחתה בפועל של הזיהומים.

דב חנין: בימים האלה נודע לנו שחברת בז"ן בחרה לערור מטעמיה היא על החלטת הוועדה המחוזית.

דב חנין: ונוכח הערר הזה תגיע הסוגיה כולה למועצה הארצית לתכנון ובנייה.

דב חנין: ואנחנו מניחים שבעת הדיון בערר תובא בפני המועצה הארצית גם עמדתנו, גם עמדתה של ועדת המשנה.

דב חנין: סוגיה נוספת היא סוגיית "קרקעות הצפון".

דב חנין: כאן אנחנו מדברים על ההחלטה לרכז תעשיות וריכוזים של חומרים מסוכנים, בין השאר חוות דלק ב"קרקעות הצפון", כאשר המטרה היא לפנות אותם ממקומות אחרים, סמוכים לריכוזי אוכלוסייה באזור מפרץ חיפה.

דב חנין: יש טעם רב בפינוי מתקנים וחומרים מסוכנים מריכוזי אוכלוסייה.

דב חנין: מצד שני, ההחלטה לרכז חומרים ומתקנים מסוכנים באזור אחר של "קרקעות הצפון" יוצרת רמת סיכון מאוד גבוהה, הן בהיבטים השוטפים והן בהיבטים של מצבים מיוחדים או תקלות או תאונות בעתיד.

דב חנין: הקטע הזה מודגש, לא אכנס פה לפירוט.

דב חנין: בהקשר זה צריך להביא בחשבון את לקחי העימותים הצבאיים בשנים האחרונות, וגם את מסקנות ועדת שפיר לבחינת סוגיית החומרים המסוכנים במפרץ חיפה.

דב חנין: אי-אפשר להתעלם מהעובדה שההחלטה על הקמת המתחם החדש ב"קרקעות הצפון", בכפוף לסוג התעשייה ואיכות המתקנים שיוצבו בו, עלולה להגביר ולהחמיר גם את רמת הזיהום הכללי באזור המפרץ.

דב חנין: הוועדה המחוזית לתכנון ובנייה אישרה את תוכנית "קרקעות הצפון" במאי 2014.

דב חנין: גם כאן היא החליטה לקבל חלק מההתנגדויות, לאשר בכפוף לתנאים.

דב חנין: אחד התנאים הוא שאיכות האוויר בסביבת החווה לא תחרוג מערכי הסביבה, בצמוד ומחוץ לגדר המתקן, ומערכי היעד בשכונות המגורים הסמוכות לחווה.

דב חנין: אנחנו מצרפים את קולנו לקביעה זו.

דב חנין: וגם לקביעת הוועדה שהשימושים המותרים במתחם קרקעות הצפון יוגבלו, ובין היתר יימנע אחסון קונדנסאטים בתחומי המתחם.

דב חנין: אנחנו תומכים בעמדתו של המשרד להגנת הסביבה, כפי שנמסרה לנו, לפיה מתחם "קרקעות הצפון" לא יהיה מיועד לפיתוח של התעשייה הפטרוכימית ולא יהווה למעשה הרחבה של מתחם בז"ן הצמוד לו.

דב חנין: אני רוצה לציין בהקשר הזה, שתושבים וארגוני סביבה הגישו ערר על ההחלטה של הוועדה המחוזית, בטענה שהוועדה לא נתנה מענה לכלל ההתנגדויות, ביניהן כאלה הקשורות לסוגיות בטיחותיות וביטחוניות של ריכוז חומרים מסוכנים במתחם זה.

דב חנין: לדעתנו טענות אלה הינן כבדות משקל והן צריכות להישקל לעומק בידי מוסדות התכנון.

דב חנין: במהלך תקופת עבודתנו פורסם בתקשורת תחקיר קשה בנושא זיהומי הקרקע במתחם חוות הדלק המיועד לעבור ל"קרקעות הצפון".

דב חנין: לפי התחקיר – לא אפרט כאן, הדברים נמצאים בכתב – התחקיר מצביע על חולשה של האכיפה הסביבתית במתחם.

יונה יהב: לא, יש שם דברים פליליים.

דב חנין: אפילו דברים פליליים.

יונה יהב: מיד אחרי המלחמה אני מגיש תלונה במשטרה.

דב חנין: אני מאוד מברך על כך.

דב חנין: ואני בטוח שגם חברי לוועדת המשנה יברכו על כך.

מירי רגב: חברים, אני מבקשת שקט.

מירי רגב: יונה, אתה היחידי שיכול לדבר אחרי דב חנין.

<קריאה: נותנים לחתולים לשמור על השמנת.

דב חנין: בהקשר הזה אני רק אומר שהפתרון לא יכול להיות העברה של הזיהום מאתר אחד לאתר אחר.

דב חנין: זה לא פתרון.

דב חנין: צריך לטפל במה שקרה במתחם הקודם, אבל צריך להדק את האכיפה ולהחמיר את הענישה עם עבריינים סביבתיים בכל האזורים האלה.

דב חנין: אני פה מדלג על כל הסוגיות של הפירוט, הן נמצאות בכתב.

דב חנין: אני רוצה להגיד כמה מילים על שאלת הניטור.

דב חנין: נתקלנו בבעיית נתונים בנושא היקפי הזיהום ממפרץ חיפה.

דב חנין: לא אפרט איפה בעיית הנתונים נמצאת, חסר לנו למשל סיכום כולל של נתוני הניטור הרציף שמתבצע בארובות המפעלים.

דב חנין: זה לא רק פוגע בעבודתנו, זה פוגע גם ביכולת של המשרד להגנת הסביבה ושל רשויות נוספות לבצע אכיפה אפקטיבית של החקיקה הסביבתית הרלוונטית.

דב חנין: שמענו טענות מארגוני הסביבה השונים על מחסור בתחנות ניטור, על כך שריכוזים של חומרים מסוימים מאוד חשובים לא מנוטר.

דב חנין: קיבלנו את עמדת איגוד ערים חיפה, שלפיה אין כרגע מחסור בתחנות ניטור רציף ברחבי חיפה והסביבה, אבל גם האיגוד סבור שיש צורך בתוספת תקציבים של כ-1,000,000 שקלים בשנה על מנת לנטר כשמונה חומרים נוספים, אשר ייתכן וריכוזם עולה על הרצוי ועל המותר על-פי החוק.

דב חנין: לא אפרט פה.

דב חנין: אני רוצה רק להזכיר את הסוגיה של דיגומי הפתע.

דב חנין: בשנת 2013 לא בוצעו כלל דגימות פתע במפרץ חיפה בשל היעדר תקציב.

דב חנין: זה דבר לא מתקבל על הדעת.

דב חנין: אנחנו סבורים שהמשרד להגנת הסביבה צריך לקבל את התקציבים המתאימים והנוספים על מנת להקצות משאבים נוספים, כדי לוודא שיש אכן בדיקות פתע במפעלים.

דב חנין: המחסור בתקני פיקוח ובתקציב לניטור ואכיפה נהפך ליותר מדאיג, בהתחשב בהרחבה הצפויה בפעילותם של גורמים בעלי פוטנציאל זיהום גבוה במפרץ חיפה – הרחבת מתחם בז"ן, "קרקעות הצפון", הקמת נמל נוסף וכדו'.

דב חנין: אנחנו אומרים שאת כל התקנים האלה חייבים לאייש מיידית.

דב חנין: אני עובר מכאן לכמה מילים בהיבטים הסביבתיים של סוגיית הנמל.

דב חנין: אני רוצה להדגיש בתחילת האמירה שלי, ששאלת הצורך של מדינת ישראל בהקמת נמל נוסף באזור מפרץ חיפה חורגת מתחום המנדט של ועדת המשנה, ולכן לא עסקנו בה.

דב חנין: הועלו בפנינו טענות על כך שהנמל מיותר ואין בו צורך, אבל לא הייתה לנו הסמכות וגם לא האפשרות לבחון את הטענות האלה לעומקן.

דב חנין: אני יודע שיש עבודה בוועדת הכלכלה, נעשית היום.

מירי רגב: אכן לא הייתה לכם סמכות להתעסק עם זה.

דב חנין: נכון.

דב חנין: לכן לא עסקנו בכך.

דב חנין: יחד עם זה, כשאמרו לנו במהלך הסיור בנמל, שהקדשנו אותו להיבטים הסביבתיים, אני פה מצטט אמירה שנאמרה לנו, שיש צורך להקים נמל פרטי חדש כדי לעקוף את ועד העובדים בנמל חיפה הנוכחי, מחינו על האמירה הזו בחריפות.

דב חנין: כי ויכוחים עם ועד העובדים, ואפילו רצון של מישהו להפחית בתנאי שכר העבודה, לא יכולים להיות כשלעצמם הצדקה להקמתו של נמל נוסף, במיוחד כשנאמר שהנמל הזה לא בא לפגוע או לחסל את הנמל הקיים אלא רק להתחרות אתו.

דב חנין: אז לא הצלחנו כל כך להבין איך אפשר להתחרות בנמל הקיים, כאשר בנמל החדש יהיו תנאי עבודה מופחתים לעובדי קבלן, עובדים אני לא יודע איפה, ובנמל החדש יהיו גם מתקנים יתר חדשים ויותר משוכללים, ועדיין הנמל הנוכחי יישאר.

דב חנין: כל השאלות האלה אני אומר אותן כאמירות אגב, הן לא הנושא, הן לא גם במסגרת הסמכות של העבודה שלנו.

דב חנין: לכן אנחנו לא יודעים, לצורך הדיון שלנו, אם למדינת ישראל דרושה כרגע הקמה של נמל נוסף במפרץ חיפה.

דב חנין: אבל גם אם נצא מתוך הנחה שצריך להגדיל בצורה ניכרת את היכולת הנמלית של ישראל, ומבחינתו זו הנחה, כי כאמור לא הוסמכנו לבחון את השאלה הזו, אנחנו צריכים לבחון את התוכניות המוצעות בהיבטים התכנוניים והסביבתיים.

דב חנין: ולבחון את השאלה, האם אפשר לתת את היכולות הנמליות הנוספות, שרוצים ליצור למדינת ישראל, במסגרת של חלופה פחות מזיקה מהבחינה הסביבתית והתכנונית מהחלופה המוצעת כרגע?

דב חנין: לא אכנס לפירוט, הפירוט נמצא במסמך שנמצא בפניכם בכתב, וגם במסמך של הממ"מ בהקשר הזה.

דב חנין: אנחנו לפחות ראינו חלופה אחת, שעל פני הדברים נראית כמספקת מבחינת יצירת היכולות הנמליות.

דב חנין: אנחנו מציינים שרשות הנמלים חולקת על החלופה הזו וטוענת שהיא לא מספקת.

דב חנין: בחנו את העמדה של רשות הנמלים בהיבטים התכנוניים והסביבתיים, ולא השתכנענו שהשאלות שרשות הנמלים מעלה לא מקבלות מענה במסגרת אותה תוכנית חלופית שקיימת.

דב חנין: לכן אנחנו ברמה התכנונית סביבתית, וגם בהנחה שמדינת ישראל רוצה נמל נוסף.

דב חנין: הייתה לי בנושא הזה פגישה מאוד מאוד ממושכת, מקיפה ומעמיקה עם ראש עיריית חיפה ועם הצוות שלו, שהסבירו לי ושכנעו אותי שעמדתם לפחות היא שחייבת להיות יכולת נמלית הרבה יותר גדולה בחיפה.

דב חנין: אני, כאמור, לא הוסמכתי לבחון את השאלה הזאת, אנחנו לא הוסמכנו לבחון את השאלה הזו, אבל אני אומר לכולכם: לפחות על פני הדברים קיבלנו חלופה שמאפשרת לעשות את אותו דבר בהרבה פחות נזקים, אגב גם בהרבה פחות כסף.

דב חנין: אנחנו רק מבקשים שהדבר הזה ייבחן לעומקו.

דב חנין: מבחינת הצד הסביבתי.

דב חנין: הקמה של נמל נוסף במפרץ חיפה יש לו השפעות סביבתיות מאוד ניכרות משני סוגים.

דב חנין: סוג אחד של השלכות סביבתיות קשור להקמת הנמל, וסוג שני של השלכות סביבתיות קשור לתפעול השוטף של הנמל.

דב חנין: אז ההשלכות הסביבתיות של הקמת הנמל נבחנו בתסקיר השפעה על הסביבה, שנערך בהתאם להנחיות המשרד להגנת הסביבה.

דב חנין: והתסקיר הזה בחן בין היתר את הסוגיות הבאות: שינוי משטר הגלים, שינוי תבניות זרמי היום, שינוי המשטר הסדימנטולוגי, שינוי צורת קו החוף, פוטנציאל הפגיעה בחי ובצומח הקיימים במפרץ, פוטנציאל הפגיעה באיכות נחל הקישון, שינויים באיכות המים, בריכת אצות, השפעה על יונקים ימיים, השפעות רעש והשפעות נופיות.

דב חנין: יש את הסוגיה העצומה של כריית החול, אני לא נכנס לפירוט הזה, הדברים נמצאים בכתב.

דב חנין: כל הדברים האלה נסקרו בתסקיר השפעה על הסביבה שנערך בהתאם להנחיות המשרד להגנת הסביבה.

דב חנין: אבל בזמן שההשלכות הסביבתיות של הקמת הנמל נבחנו בתסקיר, לא נעשתה בחינה כלשהי של השפעות הפעלת הנמל, זאת אומרת התפעול השוטף של הנמל, על הסביבה היבשתית, על איכות האוויר, על החשיפה לחומרים מסוכנים, על זרימת תשטיפים לים וכדו'.

דב חנין: זה קרה בגלל שוב בעיה תכנונית, שאנחנו לא מסוגלים להסביר אותה אפילו לעצמנו, שהתוכניות להקמת הצד הימי של הנמל, מה שנקרא המבנים הימיים של הנמל, הופרדו מהתוכניות של המבנים ושימושי הנמל.

דב חנין: איך אפשר לתכנן משהו כשחצי - - -

מירי רגב: בוא נעבור על הנושא של הוועדה.

מירי רגב: על הנמל נרחיב.

מירי רגב: גם לי יש מה להגיד על הנמל, הייתי שם, ביקרתי שם.

מירי רגב: אני באופן עקרוני מסכימה עם אמירותיך, אבל צריך לבחון את זה בצורה הרבה יותר - - -

דב חנין: בהחלט.

דב חנין: רק אומר על זה עוד שלושה משפטים, ברשותך.

דב חנין: אנחנו חושבים שצריך לראות את הדברים תמיד בראייה כוללת.

דב חנין: אי-אפשר לראות רק חצי מהדברים ולהגיד: את החצי הזה נשאיר לעתיד.

דב חנין: אם יקימו נמל, הוא יעבוד.

דב חנין: כדאי שנבין מה יקרה כשהוא יעבוד.

דב חנין: אנחנו גם לא מקבלים מצב שבו בנושא התנאים הסביבתיים במכרז הנמל לא המשרד להגנת הסביבה הוא הגורם המייעץ.

דב חנין: אנחנו חושבים שזה דבר שהוא לא סביר, לא מתקבל על הדעת.

דב חנין: המשרד להגנת הסביבה הוא הגורם המקצועי, המייעץ הרשמי של מדינת ישראל בכל סוגיה, גם אם מישהו מקבל את המלצותיו וגם אם מישהו לא מקבל את המלצותיו.

דב חנין: לכן הוא צריך להיות הגורם המקצועי הרלוונטי והמייעץ בתחום הזה.

דב חנין: התמונה הכללית שעוסקת בנושא של ההיבטים הסביבתיים של הקמת נמל המפרץ מובילה אותנו למסקנה שלא נעשתה כאן בחינה מספקת של החלופות, עם משמעויות סביבתיות כל כך גדולות של ההחלטה הזו.

דב חנין: נקודה אחרונה לפני ההמלצות.

דב חנין: רשות נחל הקישון, נמצאת אתנו גם שרון, שאני מברך אותה על העבודה היפה.

מירי רגב: שגם עשינו ביקור שם של הוועדה והתרשמנו.

דב חנין: בהחלט, התרשמנו.

דב חנין: ואני רוצה לומר, שהפארק הזה שנעשית בו באמת עבודת קודש, גברתי היושבת-ראש, מיועד להיות הריאה הירוקה המרכזית של המפרץ.

דב חנין: ועל מנת שהפארק הזה יהיה משמעותי ויחבר באמת בין חלקי המטרופולין השונים, חייבים לפחות לשמר את גודלו כך שלא יפחת מ-586 דונם.

יונה יהב: 6,000.

דב חנין: אתה הולך יותר רחוק ממני.

<קריאה: - - -

מירי רגב: לא, לא פתחנו את זה לדיון.

מירי רגב: תודה.

דב חנין: אנחנו קוראים לכל הרשויות לקדם בנחישות את הקמת הפארק בגודלו המיועד.

דב חנין: וככל שבאמת יוקם נמל נוסף או יורחב הנמל הקיים, אנחנו קוראים לכך שההכנסות או חלק מההכנסות העצומות הכלכליות שיגיעו מהנמל החדש, יממנו את פרויקט הפארק הזה שהוא מבורך ויפה.

דב חנין: הסיכום של ההמלצות שלנו – אני מתנצל בפניכם, לא קראתי כמובן את כל המסמך, הוא מאוד מפורט, הוא נמצא באינטרנט, אתם מוזמנים לעיין בו – הסיכום של ההמלצות שלנו היא קודם כול שכל ההתייחסות חייבת להיות כוללת, לשלב את כל הממדים, את כל הסוגיות.

דב חנין: אנחנו מדברים על אותו אזור, אי-אפשר שכל גורם יתכנן לעצמו תוכנית נפרדת, ושכל התוכניות האלה אפילו לא ידברו אחת עם השנייה.

דב חנין: זו חולשה בלתי נסבלת בעבודת מערכות התכנון.

דב חנין: כל הסוגיות האלה גם מצטברות, יש להן השפעה כוללת, יש להן משמעות לגבי התושבים במפרץ.

דב חנין: אנחנו מוטרדים מכך שהרצף המצטבר של ההחלטות שמתקבלות עתה עלול ליצור רצועת הפרדה תעשייתית בלב מטרופולין המפרץ.

דוד צור: אנחנו מתייחסים במלוא הרצינות וכובד הראש לנתוני התחלואה הקשים, הבלתי נסבלים, שהם נתונים רשמיים שמדינת ישראל עומדת מאחוריהם, אנחנו לא מדברים פה כרגע על איזשהם נתוני NGO's כאלה או אחרים.

דוד צור: מדינת ישראל בנתונים רשמיים אומרת: אנשים במפרץ חיפה חולים הרבה יותר בסרטן – אגב, גם באסטמה.

דוד צור: וזה מצב שאי-אפשר לחיות אתו, אי-אפשר להשלים אתו ואי-אפשר לעבור עליו לסדר-היום.

<קרן רוז גבאי: העירייה מכחישה את זה

דב חנין: ולכן כשאנחנו מחברים את נתוני התחלואה הקשים עם הנתונים הרשמיים שהמשרד להגנת הסביבה הציג לנו, ביחס לרמת הפליטות התעשייתיות המסוכנות באזור מפרץ חיפה, אנחנו קובעים שחייבת פה להינקט פעולה נחרצת על בסיס עיקרון הזהירות המונעת.

דב חנין: העיקרון הזה חייב להנחות גם את הרשות המבצעת בכל גורמיה, גם את מוסדות התכנון, בפרט אלה שעוסקים בעיצוב המרחב הציבורי לעתיד, והם חייבים לתת לעיקרון הזה משקל ראוי במסגרת החלטותיהם.

דב חנין: מבחינתנו הצירוף הזה של ממצאי התחלואה החריגים באזור מפרץ חיפה ועומס הזיהום הקיים באזור המפרץ, חייבים להיות הקו המנחה העיקרי להחלטות התכנוניות המתקבלות ביחס לאזור הזה.

דב חנין: אנחנו אומרים גם שאי-אפשר להמשיך ולהשלים עם מצב שבו אירועי חומרים מסוכנים הם שגרה באזור מפרץ חיפה.

דב חנין: ריבוי האירועים מחייב הגברה של פעולות הפיקוח והאכיפה בתחום זה.

דב חנין: אנחנו מברכים על הקמתו של הצוות שהקים השר להגנת הסביבה, אנחנו קוראים לו לפעול בצורה נמרצת ונחרצת.

דב חנין: כל הדברים האלה אינם חלופה לאותה בחינה כוללת ברמה הלאומית של המצב שבו מפעלים וחומרים מסוכנים מרוכזים באזור כל כך מאוכלס.

דב חנין: זו שאלה של מדיניות שחייבת להיבחן במלוא הרצינות נוכח הסיכונים הקיימים באזור הזה, הן ברמה הביטחונית והן ברמה הבטיחותית.

דב חנין: יש לשקול בכובד ראש לאלו תעשיות וחומרים מסוכנים מדינת ישראל באמת זקוקה, ואלו תעשיות וחומרים מסוכנים אינם נדרשים אצלנו בהיקפים גדלים וגדולים.

דב חנין: לאחר שהסוגיה הזו תיבחן לעומקה ברמה הלאומית, צריך יהיה לבחון את שאלת מיקומן של התעשיות והחומרים המסוכנים שהם אכן חיוניים למשק הישראלי בתחומי מדינת ישראל, לפי רמת הקרבה לריכוזי אוכלוסין ואזורי סיכון.

דב חנין: פירטנו את ההמלצות שלנו גם לגבי מתחם בז"ן, כאשר אנחנו אומרים שהמדיניות הראויה היא חתירה להפחתה של הזיהום.

דב חנין: לא שמירה של הזיהום ברמה הנוכחית אלא הפחתה של הזיהום.

דב חנין: למתחם "קרקעות הצפון", אנחנו מבינים את הפינוי ותומכים בפינוי מריכוזי אוכלוסייה קיימים, תומכים לחלוטין בזה.

דב חנין: אנחנו מאוד מודאגים מריכוז מאוד גדול של חומרים מסוכנים במתחם אחד, גם ברמה הביטחונית, גם ברמה הבטיחותית.

דב חנין: נושא הנמל.

דב חנין: אנחנו ממליצים על בחינה תכנונית מעמיקה נוספת של סוגיית הקמת הנמל, תוך התמקדות בשכלול והוספת יכולות ורציפים במסגרת הנמל הנוכחי במקום הקמתו של נמל נוסף, בהנחה שבאמת צריך את היכולות הנמליות הנוספות, שזו מבחינתנו הייתה הנחת עבודה.

דוד צור: דב, הערכת זמן.

דב חנין: שתי דקות.

דב חנין: דילגתי על כל כך הרבה דברים.

דוד צור: אנחנו במתח.

דוד צור: חייבים לתת, יש פה רשימת דוברים גדולה מאוד.

דב חנין: מאה אחוז, אני ממש ממש מסיים.

דב חנין: אנחנו קוראים לעירובו של המשרד להגנת הסביבה בקביעת תנאים סביבתיים מחמירים בכל הנוגע להפעלת הנמל, כדי להבטיח שאיכות הסביבה ואיכות האוויר לא יורעו בצורה ניכרת כתוצאה מהקמת הנמל.

דב חנין: התייחסנו לפארק הקישון, להרחבתו.

דב חנין: מברכים עליו, הוא מאוד מאוד חיוני.

דב חנין: הוא לא צריך להיות השארית שנותרת אחרי שכל ההחלטות התכנוניות השונות והסותרות מופעלות, אלא זה צריך להיות דווקא נקודת מוצא, שאנחנו רוצים להתחיל מפארק הקישון, אנחנו רוצים להתחיל מקיומו, אנחנו רוצים להתחיל מהתפתחותו, מהגדלתו, מהרחבתו, ולא להיפך.

דב חנין: דיברנו על בעיית הנתונים, מה צריך לעשות בבעיית הנתונים הזו.

דב חנין: אנחנו קוראים לתת את התקציבים הדרושים למשרד להגנת הסביבה, לאיגוד הערים, כדי שבאמת הם יוכלו לבצע ניטור לפי הצרכים שהם בעצמם רואים.

דב חנין: בדיקות פתע במפעלים – התייחסנו, ואיוש של התקנים הנוספים הנדרשים במהירות מרבית.

דב חנין: אדוני היושב-ראש, אני רוצה להביע תודה לכל האנשים הרבים שהשקיעו ימים כלילות בעבודת ועדת המשנה.

דב חנין: כל החומרים של ההחלטות שלנו יהיו באתר האינטרנט.

דב חנין: אני מבקש לתת גם לחוקרת שליוותה אותנו להגיד כמה מילים, אם היא תרצה בכך.

דב חנין: המחקר של מרכז המחקר והמידע של הכנסת הוא אחד המחקרים החשובים ביותר.

דב חנין: אני רוצה לומר לכם, כמי שמלווה את מרכז המחקר הרבה שנים ואוהב את המחקרים שלהם בדרך כלל, הפעם נעשתה פה עבודה באמת באמת יסודית ומעמיקה במיוחד, והיא באמת תלווה אותנו עוד שנים רבות.

דב חנין: ותודה לכל השותפים הרבים.

דב חנין: אני מניח שיש גם בוודאי ויכוחים מסביב להמלצות שלנו, אבל אנחנו נמשיך ונעבוד ביחד, ונשמע את הוויכוחים.

דב חנין: ואני מאחל לחיפה, לראש העיר, לתושבי העיר, לתושבי ערי המפרץ, לכל הפעילים, שחיפה באמת תהיה מטרופולין נפלא ומשגשג.

דב חנין: נעשים בחיפה גם דברים נפלאים בתחום הסביבתי, הנה המטרונית למשל שכדאי להזכיר אותה, שהיא באמת, עם כל הביקורות שקיימות, זה דבר תקדימי של מערכת תחבורה אחרת.

דב חנין: יש דברים שאולי אפשר לשפר, ובוודאי העירייה גם תשפר, יחד עם התושבים, ותשמע את ההערות שלהם, אבל נעשים בחיפה מאמצים מאוד גדולים כדי שהעיר הזאת תהיה העיר המקסימה, היפה.

דב חנין: אתם יודעים, הרצל כותב על חיפה בתור כמעט התגשמות החלום שלו, ומתייחס למפרץ חיפה בתור הריוויירה העתידית של המדינה שהוא חולם עליה.

דב חנין: אז אולי בעתיד באמת מפרץ חיפה יהיה ריוויירה של כולנו.

דב חנין: אני מאוד מודה לכולכם על שיתוף הפעולה והעבודה המשותפת.

דוד צור: תודה רבה לך, דב.

דוד צור: כמובן, לא הייתי בכל ההצגה, אבל גם קראתי את הדוח שלך בעיון וגם את החלק ששמעתי ברהיטות רבה, בלהט רב, כמו שאתה יודע, וגם ביסודיות.

דוד צור: אז, שיר, ברשותך אתן לחבר הכנסת אזולאי לומר מילה, ואחרי זה לראש עיריית חיפה, מר יונה יהב.

דוד אזולאי: זה מה שרציתי להגיד.

דוד אזולאי: אני קודם כול מצטרף לכל הברכות והתודות.

דוד אזולאי: אני חושב שמיד אחרי דב היה כדאי לשמוע את ראש עיריית חיפה, ואחר כך נשמע את הדרג המקצועי.

דוד אזולאי: זה מאוד חשוב.

דוד צור: אוקיי.

דוד צור: אז, שירי, רק תוסיפי אולי לדברים.

<שירי ספקטור-בן ארי: אין לי יותר מדי מה להוסיף על הדברים של חבר הכנסת חנין.

<שירי ספקטור-בן ארי: רציתי להציג פה עוד נתונים, אבל את כל הנתונים אתם יכולים לקרוא במסמך, מפאת קוצר זמן.

<שירי ספקטור-בן ארי: המסמך פה חולק מסביב לשולחן, אבל מי שלא קיבל הוא יהיה בימים הקרובים באתר מרכז המחקר והמידע של הכנסת, וכמובן באתר הוועדה.

<שירי ספקטור-בן ארי: אז אנחנו מזמינים את כולכם לקרוא ולהגיב, ושיהיה בהצלחה.

דוד צור: תודה רבה.

דוד צור: מר יונה יהב, בבקשה, ראש עיריית חיפה.

יונה יהב: בוקר טוב.

יונה יהב: אני רוצה להתחיל במשפט שמגיע לך, חבר הכנסת חנין, ששחר חדש הפציע היום.

יונה יהב: ואני מאוד מודה לך ולחברת הכנסת מירי רגב על היוזמה הזאת, על הדוח הרציני ועל ההתעמקות בנעשה באזור שלנו, כי אנחנו את העזרה הציבורית בהחלט צריכים, כי בהרבה מאוד דברים, שלא נגעת בהם בצורה קונקרטית, אנחנו עוסקים ומוצאים את עצמנו במערכה לבד.

יונה יהב: אתן לך דוגמה.

יונה יהב: אני כבר עשר שנים נמצא בכל מערכות המשפט שקיימות במדינת ישראל כנגד מפעל האמוניה, אין לי שום עזרה בהקשר הזה.

יונה יהב: וחבל שהוועדה לא ניתחה - - -

נחמן שי: שמעתי שהשר להגנת הסביבה - - -

יונה יהב: רגע, דקה, אתה מכיר אותי הרבה שנים ואני כבר בגיל שאם אתה חותך אותי אני לא זוכר איפה הייתי.

נחמן שי: לפני 40 שנה זה היה יותר טוב.

יונה יהב: זה היה יותר טוב.

יונה יהב: הנה, אתה רואה מה קרה?

יונה יהב: אנחנו נמצאים במערכה הזאת לבד, ואני מאוד מצר שאתם לא לקחתם כמה נושאים שנמצאים על הפרק, כי אתם הרי טענתם, אני מצטט: כאשר קמה סכנה, יש חובה ציבורית לבצע פעילויות כדי למנוע אותה.

יונה יהב: ובקטע של פעולה ציבורית למניעה, אנחנו מוצאים את עצמנו לבד ודי קשורים עם הידיים מאחורי הגב.

יונה יהב: ובמפעל האמוניה זה דוגמה.

יונה יהב: אני חושד בהם, בכל מי שעוסק בתהליכים של העברת מפעל האמוניה לדרום, שלא יעמדו בלוחות הזמנים.

יונה יהב: אני חושב שלוחות הזמנים הם ארוכים מדי, אפשר היה לעשות את זה הרבה מזמן.

יונה יהב: גם עכשיו באירועים הביטחוניים שהיו, הייתי לבד בלמנוע את אוניות האמוניה להגיע למפרץ חיפה, הייתי לבד במערכה לרדד את המכל וכו' וכו' וכו'.

יונה יהב: אותו דבר לגבי תש"ן.

יונה יהב: אני חושב שהיית צריך להקדיש צוהר מיוחד לחברה הזאת.

יונה יהב: זאת חברה בבעלות מלאה של המדינה.

יונה יהב: לפני עשר שנים כשנכנסתי לתפקיד, הישיבה הראשונה שהייתי נוכח בה הייתה בהקשר להעברת תש"ן ל"קרקעות הצפון" והטמנתם.

יונה יהב: ועשר שנים הם ממזמזים את העניין, ולדעתי עוד 10 שנים או 15 שנה, נשב פה הנכדים שלנו עם חברי כנסת, נכדים שלכם, וידברו על אותו דבר.

יונה יהב: יושבים שם אנשים שלא התביישו 300,000 טון להטביע בחולות קריית-חיים – 300,000 טון – ואני הייתי צריך לגלות את זה.

יונה יהב: זה לא תפקידי לגלות את זה.

יונה יהב: ואלך ואטפל בהם, רק חיכיתי שהקולות למטה בעזה ישתתקו, ויהיה לנו זמן לעשות את הדברים כפי שצריך לעשות.

יונה יהב: דבר שלישי, לגבי הניטור.

יונה יהב: אנחנו העיר הכי מנוטרת בעולם, יש לנו 16 תחנות ניטור, והלוואי שיהיו לנו 26 תחנות ניטור.

יונה יהב: ואני גם מצטרף לדרישה שיהיו עוד אלמנטים שינוטרו.

יונה יהב: מבחינתנו חשוב מאוד שינוטרו כל האלמנטים שיש אפילו ספק ספק הקטן ביותר שהם אלה שמשפיעים על בריאותנו – בוודאי.

יונה יהב: זו המלחמה.

יונה יהב: שמנו את המלחמה הזו בראש סדר עדיפות, ולכן אנחנו יכולים אחרי עשור להצביע על שינויים דרמטיים במדד זיהום אוויר בעיר חיפה.

יונה יהב: כמובן לא עדיין לא הגענו לאוטופיה.

יונה יהב: ונכון אמר חבר הכנסת חנין, שהוא לא יודע על איזה נתונים עדיין מבוססים – ולכן נכנסנו עכשיו בהשקעה ענקית לסקר ענק שסוקר את הדברים האלה, ואני מניח שתוך שנה יהיה לנו את ה - - -

<עופר ברקן: התוצאות הראשונות אחרי שנה, אבל זה יימשך חמש שנים.

יונה יהב: הסקר הזה יימשך על פני חמש שנים, אבל תוך שנה יהיו לנו כבר את הנתונים הראשונים פרוסים.

<אלה נווה: סקר אפידמיולוגי אתה מתכוון?

יונה יהב: כן.

<אלה נווה: הוא יוצא לדרך?

יונה יהב: הוא יוצא לדרך.

יונה יהב: הסקר יוצא עכשיו לדרך, ואנחנו משתתפים בו.

יונה יהב: והוא יסקור לא רק את העיר חיפה, הוא יסקור עוד ריכוזי אוכלוסין באותו מצב, ואנחנו נדע בדיוק איפה אנחנו עומדים.

יונה יהב: חשוב לנו מאוד לדעת היכן אנחנו עומדים, כי אתה צודק, לא צריך לשמור על רמת זיהום קיימת, גם אם אנחנו שבעי רצון ממנה, חייבים להוריד אותה.

יונה יהב: אין על זה חולק בכלל.

יונה יהב: ואני חותם על כל הניסוחים שלך.

יונה יהב: ואני מודה לך, אלה לא היו ניסוחים מתלהמים, אלה היו ניסוחים שהם מראי מקום לעבודה עתידית.

יונה יהב: ואני מאוד מודה לך על העניין.

יונה יהב: אני גם חושד בך שהמקצוע המשותף שלנו, זה מה שגרם לך לכתוב עם מזג שיפוט ראוי לציון.

יונה יהב: דבר נוסף זה לגבי הנמל.

יונה יהב: אני רק רוצה לומר לחברים כאן, וזאת הזדמנות נהדרת לומר לכם: במשך 35 שנה, 40 שנה, ממשלות ישראל לדורותיהן בונות אך ורק את מדינת תל-אביב.

יונה יהב: אנחנו עושים דבר שלא קיים בעולם, אנחנו מבססים את המדינה הקטנה הזאת על מרכז כלכלי אחד, אין לזה שום דוגמה בשום מקום אחר בעולם.

יונה יהב: זה צפוי להתרסק.

יונה יהב: מתוך מדד תל-אביב 100, 100 החברות הגדולות במשק, 97 יושבות בתל-אביב.

יונה יהב: שמונה ק"מ מאתנו מצאו את הגז הטבעי, ההנהלה יושבת בהרצליה פיתוח.

יונה יהב: לגמרי ירדנו מהדעת.

יונה יהב: עכשיו המדינה, באיחור של 66 שנים, עשתה משהו כדי לשים פוקוס על הדרום ובאר-שבע.

יונה יהב: היא מעבירה את בסיסי צה"ל לדרום והופכת את באר-שבע לבירת הסייבר.

יונה יהב: פעולה בן-גוריוניסטית יוצאת מגדר הרגיל.

יונה יהב: היא לא עשתה פעולות משלימות לגליל ולחיפה.

יונה יהב: הנמל זה הפעולה, אנחנו חייבים את זה.

יונה יהב: וכבר היום יש עסקים ענקיים שעוזבים את הגליל ואת חיפה ועוברים לאשדוד.

יונה יהב: פיתוח נמל אשדוד זה פיתוח נמל תל-אביב, רואים את המנופים של אשדוד מהטיילת של יפו.

יונה יהב: זה טירוף מה שקורה כאן.

יונה יהב: עכשיו, לכן כל התוכניות שבדקת אותן, שנמצאות על השולחן 30 שנה, 30 שנה בודקים אותן כל הגורמים התכנוניים כולם, בכל הקדנציות שבעולם, לא העירוניות, הממשלתיות, ודחו אותן.

יונה יהב: ומה שעכשיו עומד על הפרק זה מה שהתקבל.

יונה יהב: ותאמין לי, אני מלווה ארגונים, גם ישבתי בשולחן הזה קדנציה, אני מכיר את הכול, מכל ההיבטים שרק קיימים.

יונה יהב: לא ראיתי פעולה תכנונית כל כך רצינית כמו חברת "נמלי ישראל" בראשותו של בריימן עושה לאורך שנים וימים.

יונה יהב: ואני אומר את זה פה לפרוטוקול.

יונה יהב: זו פעולה, אנחנו גם מלווים אותה, אנחנו רואים את הדברים האלה, אנחנו מקשים.

יונה יהב: הנמל ודאי שאסור לו לעורר בעיות סביבתיות.

יונה יהב: ודאי וודאי, אנחנו חיים שמה, אני ראש העיר הראשון שנולד שמה בחיפה.

יונה יהב: זה מאוד מאוד חשוב שניקח את כל האלמנטים הסביבתיים האלה בתכנון.

יונה יהב: אבל חשוב מאוד שכל הגליל ייצא דרך חיפה ולא דרך אשדוד וינוע על כל הכבישים, לזה יש גם בעיות סביבתיות ענקיות.

יונה יהב: לא ייתכן שחברת "כתר פלסטיק" תעזוב את כרמיאל רק בגלל שהיא לא יכולה לייצא דרך נמל חיפה והיא תעבור לאזור אשדוד.

יונה יהב: לך תראה מה קורה בעיירה הקטנה הזאת באמצע כביש 6 עם כל מבני התעשייה שקמו שם בשוהם.

יונה יהב: כולם עזבו את הגליל ואת חיפה, כולם ללא יוצא מן הכלל אחד.

יונה יהב: כולם יצאו.

<קרן רוז גבאי: בגלל הזיהום.

יונה יהב: זה מפעלי אחסנה, איזה זיהום?

יונה יהב: ממש "שטראוס" מזהם, "שטראוס" מזהם, נכון.

יונה יהב: "טבע" מזהם.

<קריאה: לא, הן לא רוצות להיות באזור מזהם.

דוד צור: רבותי.

יונה יהב: ממש.

יונה יהב: בקיצור, מה שאני אומר, הנמל, עצם הפעולה שלו, שיוצרת 10,000 מקומות עבודה, 1,000 בתוך הנמל ו-9,000 בחוץ, ומחוללת עוד פעילויות כלכליות עצומות בגליל שהולך וגווע, היא מאוד חשובה, כשכמובן אני מקבל את הראש פרק שלך, ששום דבר אסור לו ליצור עוד בעיה סביבתית באזור.

<עליזה ברקן: למה על הגב של קריית-חיים?

דוד צור: גברתי.

<משה כץ: תעזוב את קריית-חיים.

דוד צור: אדוני.

<משה כץ: תסתלק מקריית-חיים.

דוד צור: זה שאני לא צועק כמו מירי רגב, זה לא אומר שאני לא יכול "להתהפך" עליך בשנייה.

<משה כץ: תזרוק אותי, לא אכפת לי.

דוד צור: אדוני, אתה מוכן להירגע?

<משה כץ: הוא אוכל חינם זה.

דוד צור: אני דקה אוציא אותך החוצה.

<משה כץ: תוציא אותי החוצה, לא אכפת לי.

דוד צור: אז צא החוצה.

דוד צור: בבקשה.

<משה כץ: אני את שלי עשיתי.

דוד צור: כן, מר יהב.

דוד צור: וגברתי, לך אני נותן חסינות בגלל הילדה החמודה שיש לך על הברכיים, אז אני מבקש גם להתאפק.

<עליזה ברקן: אני בשם כל קריית-חיים.

דוד צור: אתן לך לדבר אחרי זה גם בשם כל קריית-חיים, אבל אני רוצה לתת לראש העירייה לסיים את דבריו.

<קרן רוז גבאי: מה עם הבריאות של הילדה הזאת?

דוד צור: מר יהב, מה האופק?

יונה יהב: האופק הוא שאני מצפה מהגברת לא ללמד לשסע את הילדה הקטנה.

דוד צור: אוקיי.

דוד צור: וכמה זמן?

יונה יהב: דקה.

דוד צור: דקה, בבקשה, לסיכום.

יונה יהב: לא, דקה של פוליטיקאי זה דקה אחרת.

דוד צור: דווקא חבר הכנסת דב חנין עמד בשתי דקות.

יונה יהב: העירייה בראשותי היא העירייה הראשונה בהיסטוריה של חיפה שהפכה בהחלטות תכנוניות את מפרץ חיפה למע"ר, למרכז עירוני, אנחנו אלה שסימנו את הפארקים במפרץ חיפה.

יונה יהב: אנחנו אלה שהתדיינו עם הקיבוצים לאפשר לנו להגדיל את נחל הקישון.

יונה יהב: 500 דונם זאת רק התחלה.

יונה יהב: דב, תקשיב, אתה לא מקשיב.

דב חנין: אני מקשיב לך כל הזמן ואפילו רושם.

יונה יהב: לא רשמת, לא הקשבת, אני יודע מי מקשיב ומי לא.

יונה יהב: 500 דונם זאת התחלה, אנחנו מכוונים על 6,000 דונם, כמעט עד ג'נין.

יונה יהב: זה לא הכול בתחומי העיר חיפה.

דב חנין: את זה גם אני רושם.

יונה יהב: נו, זה מתאים פוליטית לך.

יונה יהב: לזה אנחנו מתכוונים.

יונה יהב: ועכשיו, הניקוי הענף של הבוצה זה צעד ענק בכיוון הזה, תבואו לראות את זה.

<קרן רוז גבאי: וממשיכים לזהם.

<קרן רוז גבאי: מנקים ומזהמים באותו זמן.

יונה יהב: אני בדרך כלל לא מתווכח עם אנשים דתיים.

יונה יהב: לכן העניין של להפוך את כל המפרץ למע"ר, עם כל המשמעויות האלה, עם הטיפוח של מה שמע"ר מחייב מבחינת איכות חיים וכמובן הורדת הזיהום, זה numero uno אצלנו, זה הדבר הכי חשוב, שאנחנו עושים ומשקיעים בו לא רק מאמצים תכנוניים אלא גם כסף עתיר אנחנו משקיעים בו ונמשיך להשקיע בו.

יונה יהב: ככה שאני מודה לך מאוד על הדוח, הוא בהחלט מכוון.

יונה יהב: אני מודה לחברת הכנסת מירי רגב שחזרה, ברכתי אותך קודם על היוזמה, שבהחלט שמה עלינו פוקוס.

יונה יהב: וניקח את המסמך הזה כמסמך עבודה שנותן לנו היבטים לאן היבטים לאן אנחנו רוצים ללכת, כשאני מבקש ממך לרשום לפניך, שאנחנו ככה פועלים לאורך כל הזמן.

יונה יהב: אנחנו רוצים את זה ועושים את זה, וזאת הסיבה שנרשמים מדדי איכות סביבה שונים בתכלית ממה שהיו רגילים באזור הזה.

<קרן רוז גבאי: לא מודדים את מה שצריך.

מירי רגב: אוקיי, אני מודה לך, ראש העיר.

מירי רגב: אני מבקשת את חברת הכנסת מיכאלי.

מירי רגב: לאחר מכן אני מבקשת גם לשמוע את דברי חבר הכנסת דוד אזולאי, שהוא גם חבר ועדת הפנים והוא גם היה חבר בוועדת המשנה הזו, ואז נסכם.

מרב מיכאלי: תודה רבה, גברתי היושבת-ראש.

מרב מיכאלי: אני חושבת שבאמת צריך להשאיר מקום לציבור פה, לכל הפעילות והפעילים ולכל המוסדות החשובים שעוסקים בדברים.

מרב מיכאלי: אני רוצה קודם כול באמת לשבח כמובן את חבר הכנסת חנין, שאין עליו.

מירי רגב: לא, שלא יעלה במשקל חס וחלילה.

מרב מיכאלי: את ואני יודעות שכנראה זה כבר לא יקרה, אם לא קרה עד היום.

מרב מיכאלי: ולהגיד שאני מצטרפת, זאת אומרת להחזיר לך, מר יהב, את המחמאה בתחום הלא התלהמות.

מרב מיכאלי: דווקא בדיוק כשנכנסתי איימת ללכת למשטרה או משהו.

יונה יהב: לא, על ה-300,000 טון ששפכו ליד קריית-חיים בלי רשות ובלי סמכות.

כן. אמרה מישהי: אני רוצה לשבח את התגובה הלא מתלהמת לדברים הלא מתלהמים של מר חנין.

כן. אמרה מישהי: אבל מצד שני, אני רוצה להגיד, שככל שחבר כנסת חנין הציג את הדברים ואמר באמת דברים קונסטרוקטיביים ובמזג שיפוטי, ככל שהדברים נאמרו בסוג של נועם הם דברים מאוד חמורים.

כן. אמרה מישהי: זאת אומרת, כשבאמת יש לפעמים נתונים, מסוג הדברים שאי-אפשר להתווכח איתם.

כן. אמרה מישהי: כשאת מסתכלת על נתוני התחלואה מסרטן בנשר, זה דבר שבאמת הוא בעצם קורא לפעולה מאוד דחופה ומאוד משמעותית.

כן. אמרה מישהי: וזה באמת מסוג הדברים שהם בקליפת אגוז מדגימים את הסכנה הרבה.

כן. אמרה מישהי: עכשיו, אין לי ויכוח אתך, אני מסכימה אתך לגבי הצורך בפיתוח אזור חיפה כבירת הגליל והצפון, מה שהיא הייתה וצריכה להיות, באופן שבאמת יאפשר תעסוקה ויאפשר גם פיתוח של יותר תרבות, ובכלל לאפשר לה להיות מרכז עירוני משמעותי.

כן. אמרה מישהי: אבל זה לא יכול להיות "או או", לא יכול להיות שזה יבוא על חשבון הזכות הבסיס, שהיא לא פחותה, של ציבורי, כל ציבור, לחיים בריאים, לחיים בריאים באמת.

כן. אמרה מישהי: ובהקשר הזה זה באמת במובן הכי ראשוני, בסיסי, שמאפשר לחיות על פני למות.

כן. אמרה מישהי: קודם כול, מדינת ישראל בצעירותה ודאי חטאה באיזון הזה, הפרה אותו באופן גס, והייתה הרבה בורות גם, צריך להגיד.

כן. אמרה מישהי: אבל היום כבר אין בורות, היום יש הרבה מאוד ידע ויש הרבה מאוד כלים בשביל לעשות את זה בצורה שתהיה באמת קונסטרוקטיבית, ובאמת תאפשר פיתוח בר-קיימא מה שנקרא.

כן. אמרה מישהי: המילה הזאת שנקראת קיימות, שהיא כבר הפכה להיות קלישאה כמעט, אבל יש בה משמעות באמת חשובה.

כן. אמרה מישהי: עם כל האמירות הנעימות מכל הצדדים, אני חושבת שבאמת מן הראוי לקחת פה צעדים מאוד משמעותיים בשביל לטפל בזה ממש בהקדם.

כן. אמרה מישהי: אחרת הפיתוח הזה יחזור כבומרנג לרעת התושבות והתושבים ולא לטובתם.

מירי רגב: לא לא לא, אין פה מחיאות כפיים.

מירי רגב: מנכ"ל חנ"י, בבקשה, הדובר האחרון.

מירי רגב: לאחר מכן כמובן חבר הכנסת אזולאי, אם ירצה דב חנין להוסיף כמה דברים, דוד צור שניהל חלק מהדיון, ואני אסכם.

מירי רגב: בבקשה.

<שלמה ברימן: בוקר טוב.

<שלמה ברימן: אני מתייחס רק לעניין הנמל, העברנו גם נתונים וישבנו גם עם חלק מחברי הוועדה וגם עם המרכז - - -

דב חנין: מכובדי, אם תקרב אליך את המיקרופון, ישמעו אותך יותר טוב.

<שלמה ברימן: אני מתייחס רק לעניין פיתוח הנמל ופיתוח הצפון.

<שלמה ברימן: אנחנו עובדים על עניין הפיתוח של חיפה מאז 1995.

<שלמה ברימן: נערכו תוכניות אב, נבחנו עשרות חלופות ולא חלופה אחת במהלך השנים, גם על-ידי מומחים בישראל וגם על-ידי מומחים מחו"ל.

<שלמה ברימן: זאת עבודה שנעשתה לפרטי פרטים, שכללה בתוכה בחינה גם של היבטים של הים, היבטים של הנדסה אזרחית, ובעיקר בעיקר היבטים שקשורים לפיתוח חיפה והצפון בראייה כלכלית.

<שלמה ברימן: במקביל גם בחנו את עצמנו מול אשדוד.

<שלמה ברימן: העבודה שעשינו אושרה על-ידי כל מוסדות התכנון, על-פי הנחיות מדויקות של המשרד להגנת הסביבה.

<קרן רוז גבאי: להפקרת הסביבה.

<שלמה ברימן: גם ההנחיות לבנייה עצמה מבוצעות בדיוק על-פי הנחיות של המשרד להגנת הסביבה, אנחנו לא חורגים כהוא זה.

<שלמה ברימן: נערכו סקרים גם ביבשה וגם בים, אני חושב בהיקף שלא היה כמוהו במדינת ישראל, ואני מדגיש כל הזמן, על-פי הנחיות מוגדרות של כל גופי הרגולציה במדינה, החל מגופי התכנון וכלה במשרדים הממשלתיים הרלוונטיים.

<שלמה ברימן: ראינו גם את התוכניות שחבר הכנסת הציג כתוכנית חלופית, בחנו גם את החלופות האלה.

<שלמה ברימן: בחנו לא בהינד עפעף אלא בחנו אותם לעומק, כולל עם מומחים מחו"ל.

<שלמה ברימן: הדברים האלה הוצגו, הצגתי גם בפני מכון המחקר.

<שלמה ברימן: ואנחנו חושבים ובטוחים שהחלופה שאנחנו מציגים היא החלופה המיטבית שנותנת מענה על כל ההיבטים, גם הסטטוטוריים, גם של איכות הסביבה, וגם בסופו של דבר של הפעילות הנמלית הצפויה.

<שלמה ברימן: אין לי הסבר יותר מפורט, ואני רוצה להבטיח לכולם: הנמל החדש שייבנה, או מסוף המכולות החדש שייבנה, ייבנה בשיטות הטובות ביותר שתיתנה מענה לכל מה שעלה פה חשש, ואני מכבד את החשש הזה, והוא נר לרגלינו שקשור לאיכות הסביבה, ובעיקר לתקופת ההפעלה.

<שלמה ברימן: הנמל הזה נבנה בשיטות התפעול המיטביות ביותר, כדי למנוע כל חשש לזיהום, גם במה שקשור לתפעול של הכלים שיעבדו בנמל, גם מבחינת האוניות שתגענה.

<שלמה ברימן: רק אתן דוגמה אחת: בנמל הזה, האוניות שתגענה תהיינה מחוברות לחשמל ברציף, המנועים שלהן לא יעבדו.

<שלמה ברימן: כל אחד שמכיר יכול להבין עד כמה זיהום הסביבה הצפוי שיש מאוניה, ועולה פה החשש מזיהום כזה, עד כמה הוא ירד בסדרי גודל.

<שלמה ברימן: אני יכול להבטיח לכולם, לחברי הכנסת, שהתוכנית הזאת שאנחנו עושים היא התוכנית המיטבית ביותר האפשרית.

<שלמה ברימן: תודה.

מירי רגב: תודה רבה לך.

מירי רגב: חבר הכנסת דוד אזולאי.

<ליאורה אמיתי: צריך לתת לתושבים לדבר.

מירי רגב: תראו, אני לא שוברת את מילתו של ממלא מקומי.

מירי רגב: אמרתי בתחילת הדיון: בדיון הזה לא התכוונתי לשמוע אזרחים.

מירי רגב: הדיון הזה נועד כדי לשמוע את סקירתו של יושב-ראש ועדת המשנה שמינתה ועדת הפנים בסוגיה הנדונה.

מירי רגב: אמרתי שהיחידי שאתן לו זכות דיבור הוא ראש העיר חיפה, שהוא מייצג בעיני את ראשי הערים, כולל אציג פה - - -

<אבי שגב: זאת הטעות.

<קריאה: הוא לא מייצג.

מירי רגב: סליחה, הוא לא מייצג, אז הוא מייצג את עמדתו בלבד.

מירי רגב: משום שראשי הערים האחרים לא הגיעו, אז אין להם זכות דיבור פה.

<קריאה: כי לא אכפת להם.

מירי רגב: אז אוקיי, יכול להיות, אבל אני לא עוסקת בבחירות.

מירי רגב: תיכף אציג את המכתבים שהם שלחו, שלושה ראשי ערים שלחו מכתבים לנושא מסוים, תיכף אציג את המכתבים.

מירי רגב: ולאחר מכן, כשנקיים דיוני המשך, כמובן ניתן לציבור להתייחס, כפי שאנחנו עושים בכל דיון.

מירי רגב: משום שמנהל הדיון לפני, חבר הכנסת דוד צור, אמר שהוא הבטיח גם, חשב שנכון שמנכ"ל חנ"י ידבר, חשבתי שנכון לעשות זאת.

מירי רגב: מרגע זה אנחנו חוזרים לאמירות שאמרתי לפני כן: אזרחים לא מדברים פה היום יותר.

<אביהו האן: אבל אזרחים הם אלה שמתים בחיפה.

מירי רגב: אני יודעת.

<אבי שגב: איפה את גרה?

<אביהו האן: מדוע שהם לא ידברו?

<אביהו האן: הם אלה שמתים בחיפה.

<אביהו האן: הדוח שהציג דב חנין - - -

מירי רגב: סליחה, אני זאת שהקמתי את הוועדה, לא אתה.

מירי רגב: אז יפה, אז מרגע זה שקט.

<קריאה: אני מת שמה, לא את.

מירי רגב: הבנתי.

<אביהו האן: הדוח הזה הוא חד-משמעי.

מירי רגב: תודה, נא להוציא אותו החוצה.

<אביהו האן: הדוח הזה הוא חד-משמעי.

מירי רגב: צא בבקשה החוצה.

<אביהו האן: אנחנו בחיפה מתים ואת לא מוכנה לשמוע אותנו.

מירי רגב: לא מעניין אותי.

מירי רגב: צא החוצה, בבקשה.

<אביהו האן: מה זה צריך להיות?

מירי רגב: זה מה שצריך להיות.

<אביהו האן: מה זה צריך להיות?

מירי רגב: חצוף.

מירי רגב: גם אני ממנה ועדה וגם יש לך מה להגיד, תצא החוצה.

<ליאורה אמיתי: מנכ"ל חנ"י כן יכול לדבר והתושבים לא?

מירי רגב: כן, כי ככה החליט דוד צור.

מירי רגב: והוא מילא את מקומי לפני כן.

מירי רגב: ומרגע זה אני חוזרת לנהלים שאני אמרתי.

מירי רגב: חבר הכנסת דוד אזולאי, בבקשה.

<אביהו האן: אני מציע לכולם לצאת החוצה.

מירי רגב: כולם יכולים לצאת מבחינתי.

מירי רגב: דוד אזולאי, בבקשה.

מירי רגב: גם הדין הזה נועד כדי לטפל בנושאים הבעייתיים ובאזרחים, ובימים קשים כאלה אני נותנת לנושא הזה שעתיים.

מירי רגב: מיניתי ועדה שלמה לטובת הנושא הזה.

<קריאה: כל הכבוד לך.

מירי רגב: אז אלה האמירות שלכם?

מירי רגב: אז בושה וחרפה.

מירי רגב: דוד אזולאי, בבקשה.

דוד אזולאי: גברתי היושבת-ראש, האמת שהיא שחשבתי לפתוח בנושא אחר, אבל לאור מה שאני שומע כאן אני רוצה קודם כול להגיד פה לחברים, לכל האזרחים שבאו להשתתף בדיון הזה, למי שלא יודע, ועדת המשנה הזאת הוקמה על-ידי יושבת-ראש ועדת הפנים, חברת הכנסת מירי רגב, ועל כך היא ראויה לשבח ולהערכה.

דוד אזולאי: זה לא דבר של מה בכך.

דוד אזולאי: וכדאי מאוד לקחת את זה לתשומת ליבם.

דוד אזולאי: אני רוצה להגיד שזאת מסורת ידועה כאן בוועדת הפנים, וזה מעיד על ההתייחסות הרצינית של הוועדה לכל נושאי הסביבה.

דוד אזולאי: לכן אני מבקש, ואל תקלו ראש בדבר הזה.

דוד אזולאי: דבר נוסף שרציתי להגיד, חבר הכנסת דב חנין, ידידי, עשה עבודה יוצאת מן הכלל.

דוד אזולאי: ובאמת מאוד מאוד אני חושב שהוא ראוי לכל מילת שבח בעניין הזה.

דוד אזולאי: וזה לא מהיום, במשך שנים רבות הוא משקיע ברות בנושא הזה, ומעולם לא הטלתי דופי בעבודתו הרבה, כי הוא עושה באמת.

דוד אזולאי: קטונתי מלשבח אותו ולתת לו ציונים, אבל אני אומר לכם, בהכירי אותו כיושב-ראש ועדת הפנים בקדנציות הקודמות עושה עבודה יוצאת מן הכלל.

דוד אזולאי: כל אלה שמתפרצים עכשיו, אני פשוט לא מבין על מה ולמה אתם מתפרצים.

דוד אזולאי: יש פה נציג יוצא מן הכלל, שעושה את העבודה ומדבר בשמכם, ועושה את כל העבודה בשמכם.

<קרן רוז גבאי: אתה רוצה תשובה?

מירי רגב: לא.

דוד אזולאי: תסלחי לי, בבקשה, אל תפריעי לי, טוב?

מירי רגב: לא.

מירי רגב: אני לא רוצה תשובה כרגע.

מירי רגב: עכשיו רק חברי הכנסת מדברים ואנחנו סוגרים את הדיון.

דוד אזולאי: ההתפרצות הזאת הייתה מיותרת, לא מכבדת, ואני בטוח שבבוא היום אתם עוד תגיעו למסקנה שמה שנעשה כאן בוועדה הזאת או בוועדת המשנה, בסופו של דבר באים לתת מענה.

דוד אזולאי: רבותי, צריך גם לזכור דבר אחד: יש רצוי ויש מצוי.

דוד אזולאי: כולנו היינו רוצים שכל מדינת ישראל תהיה ירוקה.

דוד אזולאי: זאת האמת, זה מה שאנחנו רוצים.

דוד אזולאי: אבל מה לעשות, זה לא קורה, לצערנו הרב.

דוד אזולאי: אני גם תושב הצפון, אני גם מכיר את כל הבעיות.

דוד אזולאי: ביקרתי, הייתי שותף בדיוני הוועדה, ראיתי מה שנעשה.

דוד אזולאי: אי-אפשר להגיד שלא נעשה כלום.

דוד אזולאי: רבותי, מי שביקר לפני כמה שנים בנמל חיפה, מי שביקר בבז"ן לפני כמה שנים, והסתובבתי אז כיושב-ראש ועדת הפנים והסתובבתי הפעם גם כן במסגרת ועדת המשנה – רבותי, נעשו דברים.

דוד אזולאי: לא מספיק, צריך עוד, אבל צריך לקחת גם את זה בחשבון.

דוד אזולאי: יש פה ראשי ערים – אני מניח שגברתי היושבת-ראש תתייחס לנושאים האלה – העלו בעיות שאפילו לא קיבלו תשובות.

דוד אזולאי: וזה תפקידנו.

דוד אזולאי: בעיה נוספת שאני גם רוצה להעלות זה הנושא של תמ"א 30.

דוד אזולאי: תמ"א 30 למעשה פרקו אותה, השאירו אותה חלקים קטנים, היא איבדה את כל המהות שלה.

יונה יהב: נכון.

דוד אזולאי: וזה אחד הדברים, שאם אנחנו באמת דואגים, זה הדבר שצריך להדאיג אותנו.

דוד אזולאי: ואני פונה ליושבת-ראש: גברתי, באמת זהו נושא שאנחנו צריכים לקיים רק עליו דיון, בנושא התמ"א 30.

דוד אזולאי: יחד עם זה, אי-אפשר להתעלם, אדוני ראש העיר, ואתה מכיר את זה טוב מכולם ומכולנו פה, אין ספק שחלק גדול של מפרץ חיפה יושב על מטען חומר נפץ, מסוכן ביותר.

דוד אזולאי: ובמיוחד היום, כשאנחנו רואים את האויבים שלנו, הם לא בוחלים בשום אמצעי, שום נקיטת אמצעים, שום זהירות.

דוד אזולאי: כל המטרה שלהם היא אחת ויחידה: איך לפגוע בכמה שיותר אזרחים במדינת ישראל.

דוד אזולאי: דווקא בזמן הזה אנחנו לא יכולים להתעלם מאותו חומר נפץ אדיר, מאותם מפעלים שמהווים סיכון גדול לתושבי המפרץ ולתושבי סביבת חיפה.

דוד אזולאי: לא פעם הנושאים עלו.

דוד אזולאי: תחושתי, אני לא יודע להגיד את זה אבל מילא, אני חושב שיש מגמה ממשלתית לא לקדם את כל הנושאים האלה.

דוד אזולאי: מי יודע כמה שנים אנחנו מדברים על פינוי של מפעל האמוניה באזור מפרץ חיפה?

דוד אזולאי: הדברים עומדים כאילו לא קרה שום דבר.

דוד אזולאי: אז הורידו כמויות.

דוד צור: יושבת-ראש הוועדה יושבת להם על הווריד על העניין הזה.

מירי רגב: נקיים על זה דיון.

דוד אזולאי: לכן, באמת לסיכום דברי, אני רוצה לבקש שנקיים דיון על תמ"א 30.

דוד אזולאי: ועוד פעם אני מודה לך ולדב חנין, נעשתה עבודה טובה ואי-אפשר להתעלם ממנה.

דוד אזולאי: ואני מציע לכל החברים פה שהתפרצו: אנא, כבדו את עצמכם ותכבדו את המקום שעושה למענכם.

מירי רגב: .

מירי רגב: תודה רבה לך, חבר הכנסת דוד אזולאי.

מירי רגב: יש לנו עוד חמש דקות למליאה, לכן אני מבקשת, נחמן, ממש בקיצור, דוד צור, ואני אסכם.

מירי רגב: בבקשה.

נחמן שי: אני רוצה להצטרף לדברי קודמי.

נחמן שי: אני מבין את המתח שראש העירייה הציג אותו בין הרצון לפתח את חיפה ולהחזיר אותה או להעמיד אותה במקום המרכזי שהיא ראויה לו, שהיא ראש החץ של צפון הארץ, שאנחנו יודעים כולנו את התהליכים הקשים מאוד שעוברים, גם בכלל, גם ביחס בין יהודים וערבים שמתגוררים בצפון, יש הרבה דברים שאנחנו אפילו לא מדברים עליהם תמיד בפורומים פתוחים, אנחנו מבינים את הבעייתיות.

נחמן שי: והדחיפה שראש העיר נתן ונותן לחיפה היא בלתי רגילה.

נחמן שי: צריך להזכיר את זה גם פה.

נחמן שי: אפילו אם אנחנו עוסקים כרגע בעניין של איכות הסביבה והזיהום וכדו', חיפה נאבקת בכוחות עצומים, שמושכים את הדברים למרכז, אבל הרקטות של ה"חמאס" סימנו קווים חדשים גם במפה של מדינת ישראל.

נחמן שי: אבל אני חושב שיש למטבע הזה גם צד אחר, ואנשים גרים שם, ואנשים רוצים ליהנות מאיכות חיים ואנשים רוצים ליהנות מבריאות.

נחמן שי: הדוח של דב רק מצביע על הסתירה הזאת.

נחמן שי: אנחנו צריכים לשים על השולחן את היחס בין שני הגורמים האלה ולחפש את הפתרון האידיאלי.

נחמן שי: מוכרחים לשמור על צפון פעיל ותוסס וכלכלי ותעשייתי, אחרת אנשים לא יגורו שם בכלל.

נחמן שי: יכול להיות שהם יהיו בריאים, אבל הם לא יהיו בחיפה.

נחמן שי: ולכן אני בהחלט מצדד בלהעלות מדרגה אחת את ההתייחסות לאיכות הסביבה ולהגנה על פני הסביבה.

נחמן שי: עניין הזיהום, הציגו לי פה כל מיני עקומות כאלה, הוא באמת גבוה מאוד שם, מוכרחים להפחית אותו.

נחמן שי: ובימים האלה שאנחנו מדברים, אז כמובן ההיבט הביטחוני.

נחמן שי: אני יודע שיונה נתן על זה את דעתו והוא נאבק בכך, אבל מוכרחים לחשוב שיש שמה פצצה מתקתקת, שיום אחד חס וחלילה תהפוך מתיאוריה למציאות, כי כל הטילים יבואו לשם, גם מהחברים שלנו בצפון שעכשיו יושבים ומחכים לראות מה תהיה התוצאה.

נחמן שי: תודה רבה.

מירי רגב: תודה רבה לך, חבר הכנסת נחמן שי.

מירי רגב: חבר הכנסת דוד.

דוד צור: תודה.

דוד צור: ממש בקיצור.

דוד צור: אני קודם כול מצטרף מאוד לדברים שנאמרו לגבי הדוח.

דוד צור: הוא מקיף, הוא נוגע בהרבה מאוד נקודות, ובין היתר אני חושב שהוא גם מצביע על האיזון הנדרש, בטח בהקשר של תמ"א 30 וגם בהקשר של בניית הנמל.

דוד צור: לאיזון הזה הנדרש בין פיתוח הצפון ואזור חיפה, לבין החובה הקיימת לניטור וגם לנטרול של המזהמים.

דוד צור: ואין ספק שרמת הזיהום שנמצאת שם היא גבוהה מאוד וצריך לעשות בעניין הזה.

דוד צור: לגבי הצעקות שנשמעו וגם הכעס והאגרסיות.

דוד צור: אז קודם, יש פה אמפתיה בוועדה, זו הוועדה שמטפלת בנושא הזה.

דוד צור: ירדנו לשם, היושבת-ראש הייתה שם לדעתי יותר מפעם, היינו שם מספר פעמים יחד, גם בקישון, גם במפרץ, גם בנמל.

דוד צור: וכמי שמכיר גם את עבודות הפיתוח והתכנון של הנמל, היה לי מאוד חשוב שגם אתם תשמעו מאמץ שנעשה, בצד הפיתוח של מקומות התעסוקה שהנמל הזה מייצר, גם את ההשקעה והחשיבה שיש בעניין הזה לנטרול פוטנציאל הזיהום.

דוד צור: ולכן אני חושב שהיה חשוב גם לשמוע את קולו של המנכ"ל, ואני לא מתנצל על כך, ובטח את קולו של ראש העיר.

דוד צור: וכמו שאמרה יושבת-ראש הוועדה, יתקיימו עוד דיוני מעקב נוספים ודיונים אחרים, שבהם נוכל לשמוע את כולם.

דוד צור: ולכן אני מציע, עם כל ההבנה לאגרסיות, לא להפנות אותן דווקא ליושבת-ראש הוועדה, כי היא אולי היחידה שעוד בעניין הזה גם מינתה ועדת משנה, שהיא מחייבת אותה כמובן, וגם תעשה פעולות בהמשך.

דוד צור: לכן אני חושב שלעניין כמה הערות של דב, אני אומר את זה רק בהערה אחת כללית.

דוד צור: היום הטכנולוגיות לניטור ולנטרול הן כאלה שלא היו בשנות ה-80-70.

דוד צור: ולכן אני חושב שאנחנו נהיה חייבים לפקח שהמשרד לאיכות הסביבה והמדינה ומשרד הכלכלה, וכל מי שבעצם מפתח את האזור, בראש וראשונה משקיע בנושא הזה, כי כמות הזיהום באמת שנמצאת במפרץ היא מעל ומעבר.

דוד צור: ואדוני, זה לא משנה אם אני גר בתל-אביב, באשקלון, או בצפון.

דוד צור: הצפון יקר לנו לא פוחת בעניין הזה, לכל אחד מאתנו שבא פה לעשייה ציבורית.

דוד צור: לכן בוא לא נעשה את ההבחנה הזאת, בטח לא ביום שאנחנו מקיימים פה דיונים על המיגון, היעדר מיגון בנגב, בערים כמו אשדוד, אשקלון וכן הלאה.

דוד צור: אנחנו מוצאים לנכון להקדיש פה שעתיים לנושא הזה, אני חושב שצריך להעריך את זה.

דב חנין: משפט אחד.

מירי רגב: בבקשה.

דב חנין: תודה, גברתי היושבת-ראש.

דב חנין: ושוב, תודה באמת על הקמת ועדת המשנה ועל הגיבוי שנתת לנו.

דב חנין: עמיתי, אני רק רוצה לומר שתי מילים שאמר ראש עיריית חיפה, ומבחינתי הן מסכמות לדעתי את כל הדיון הזה.

דב חנין: ושתי המילים הן "תוכנית עבודה".

דב חנין: מה שאנחנו ניסינו לגבש זה מסמך שיכול לשמש כתוכנית עבודה לכל גורמי המדינה המעורבים בעניין, כדי לקדם את המפרץ הזה להיות באמת שכיית החמדה של מדינת ישראל, שהוא יכול להיות והוא כבר היום מתקדם לשם, והוא יכול להיות הרבה הרבה יותר מזה, לטובת התושבים שם, אבל לטובת כולנו בסופו של דבר.

דב חנין: תודה רבה.

מירי רגב: אני רוצה להודות לך, דב, ולחברי ועדת המשנה על עבודה יסודית ומקיפה, שבאמת מיפתה בצורה מאוד עניינית את הבעיות של לב המטרופולין חיפה.

מירי רגב: אני רוצה להודות בהזדמנות הזאת, לפני שאני מסכמת, גם למנהלת הוועדה.

מירי רגב: הוועדה הזאת בלחץ מאוד גדול, יש לנו הרבה מאוד ועדות משנה שאנחנו מקימים, חברי הוועדה הם חברי ועדות המשנה.

מירי רגב: ובנוסף לעומס של המליאה, של ועדת המליאה, את ממלאה מאוד יפה את עבודתך בוועדות המשנה.

דב חנין: בהחלט.

דב חנין: גם בשם כל חברי ועדת המשנה.

מירי רגב: אני רוצה להודות לך על כך.

מירי רגב: אני רוצה להודות גם ליועץ המשפטי של הוועדה, שלמרות הוותמ"לים והדיונים על דיור בר השגה, אנחנו מצליחים גם להביא לידי ביטוי את הנושאים הסביבתיים, ואתה יחד עם הצוות שלך נותן לזה מענה.

מירי רגב: ועכשיו נעבור לעבודה.

מירי רגב: אין ספק שיש לבחון את כל סוגיית לב מטרופולין חיפה בראייה מערכתית, בראייה סביבתית, בראייה חברתית ובראייה בריאותית.

מירי רגב: אי-אפשר לבחון את הסוגיה הבריאותית בנפרד מהחברתית, ואת החברתית בנפרד מהסביבתית, ואי-אפשר לבחון בוודאי את ההיבטים התכנוניים בנפרד מהבעיות הסביבתיות, החברתיות והבריאותיות.

מירי רגב: וזאת לאור שני נושאים או אמירות ברורות שהוועדה אמרה, אבל היא הסתמכה בעצם על משרד הבריאות.

מירי רגב: נושא ראשון זה נתוני תחלואה קשים במפרץ, הרי הם לא המציאו את זה.

מירי רגב: והנושא השני זה פליטת חומרים מזהמים, שכולנו יודעים את הסיכון שלהם.

מירי רגב: ולכן זה מחייב אותי כוועדת הפנים והגנת הסביבה להתייחס לסוגיות האלה בהקשר גם של הגנת הסביבה וגם של הסוגיות התכנוניות.

מירי רגב: מצד אחד ועדת הפנים אחראית גם על משרד הפנים, והיא אחראית גם על הגנת הסביבה.

מירי רגב: ולכן אנחנו נעשה את מה שתחת הפיקוח של הוועדה הזאת, עם כמובן הפניית זרקור לנושאים שלא כפופים לוועדה הזאת, כמו לדוגמה נמל בוועדת הכלכלה, ואנחנו נפנה את זה לגורמים הרלוונטיים במשרדי הממשלה.

מירי רגב: אני רוצה קודם כול להגיד אמירה חיובית ולהעביר את זה גם לשר הפנים, שיהיה מכותב מן הסתם למסמך הזה, על כך שוועדות התכנון מאמצות את האמירות של ועדת הפנים והגנת הסביבה.

מירי רגב: קרי הן לא באות, שומעות ויוצאות מהחדר כאילו הן לא נאמרו, אלא הן מבינות שוועדת הפנים היא לא חותמת גומי, והן מתייחסות בדיונים שלהן בוועדות המקומיות, המחוזיות, ודאי בוועדה הארצית, לאמירות שנאמרות כאן בדיון.

מירי רגב: וזה חשוב, וצריך להגיד על כך מילה טובה.

מירי רגב: בסוגיית תמ"א 30 אנחנו נערוך דיון נקודתי.

מירי רגב: אני כבר מבקשת להעביר מכתב התייחסות לסוגיה הזאת של משרד הפנים, ונקיים על זה דיון נקודתי יחד עם כל ראשי הערים והגורמים הרלוונטיים.

מירי רגב: בסוגיית החומרים המסוכנים הגיעו אלי שלושת המכתבים.

מירי רגב: דרך אגב, בנושא תמ"א 30 שלח לי מכתב ראש עיריית קריית-אתא.

מירי רגב: שלחו מכתב שלושה ראשי ערים – מוצקין, נשר וביאליק, לראש הממשלה, לשר הביטחון ולשר הגנת הסביבה, בעניין חומרים מסוכנים בהיבט משבר ובהיבט של המשבר הזה, "צוק איתן".

מירי רגב: בעניין הזה אני מבקשת לזמן את השר להגנת הסביבה.

מירי רגב: ותודה לאל, גם עכשיו, ברגע שקיבלנו את ההחלטות – בוודאי, השר להגנת הסביבה, השר להגנת העורף.

יונה יהב: מי זה השר להגנת הסביבה?

<תומר רוזנר: אין שר להגנת העורף.

מירי רגב: איזה אלוף פיקוד העורף, מנכ"ל משרד הביטחון, כדי לתת טיפול מענה לסוגיית - - -

<תומר רוזנר: את זה צריך לעשות בוועדת המשנה.

מירי רגב: כן, בוודאי, נעשה חלק ממנה במסגרת מליאה, כי השר יבוא גם להתייחס לדוח של דב, תיכף נסכם על זה.

יונה יהב: מי זה השר להגנת הסביבה?

מירי רגב: שמו עמיר פרץ.

מירי רגב: מכיר אותו?

מירי רגב: מהמפלגה הקודמת שלך.

מירי רגב: לא, אלוף פיקוד העורף.

מירי רגב: אבל השר להגנת הסביבה כפוף לוועדה הזאת.

מירי רגב: כמובן, היועץ המשפטי לוועדה, נקיים חלק מהדיון בוועדת המשנה.

דוד אזולאי: תחזור בך מהאמירה הצינית הזאת – מי זה השר להגנת הסביבה?

דוד צור: לא, הוא התכוון השר להגנת העורף.

יונה יהב: לא, הגנת העורף התפטר, זה היה ארדן.

מירי רגב: נקיים חלק מהנושא בוועדת משנה חסויה, וחלק נקיים אותה במליאה.

מירי רגב: הדוח הזה כולו כפי שהוא צריך להילמד על-ידי חברי הוועדה כולה.

מירי רגב: אבל אני מבקשת לשלוח את הדוח כולו להתייחסות שרת הבריאות, השר להגנת הסביבה, שר הפנים, שר התחבורה ומנכ"ל משרד ראש הממשלה.

יונה יהב: שר האוצר.

מירי רגב: שר האוצר.

מירי רגב: אני מבקשת התייחסות של כל גורמי הממשלה.

מירי רגב: יקבלו את הדוח כולו מלא, ויתייחסו לדוח כולו ולהמלצותיו.

מירי רגב: לאחר שנקבל את המלצות או את התייחסות הגורמים הרלוונטיים, נקיים כאן דיון עם השר להגנת הסביבה, שהוא המוביל מבחינת הוועדה את הנושא, הוא יתייחס לדוח, ולאחר מכן בעצם נפרוס את תוכנית העבודה בפיקוחה של ועדת המשנה, וכמובן נביא את זה להצבעת המליאה.

מירי רגב: נמשיך את תוקף ועדת המשנה לפיקוח על תוכנית העבודה, על-פי ההתייחסות של המשרדים ועל-פי מה שהוועדה כולה תקבל.

דוד אזולאי: אני רק מציע להגביל את זה בזמן, בבקשה.

מירי רגב: כן.

מירי רגב: הדיון הראשון ייערך עם חזרתנו למושב בנובמבר.

מירי רגב: במהלך חודש נובמבר יהיה דיון ראשון עם השר להגנת הסביבה, ועד אז הוא יצטרך כמובן לשלוח התייחסות מסודרת לדוח, וכמובן למשרדים הרלוונטיים.

מירי רגב: כמובן נתייחס גם לקישון, שרון, זה חלק מהדוח.

מירי רגב: אני חושבת שברגע שמשרדי הממשלה יקבלו את הדוח, ויצטרכו לבוא לוועדת הפנים ולתת התייחסות, זאת תהיה בעצם תחילתה של דרך ותחילתה של תוכנית עבודה, כפי שגם אתה ביקשת, ראש העיר.

מירי רגב: המטרה של כולנו היא מצד אחד לגרום שהעיר חיפה והקריות ימשיכו לקלוט ולהשאיר את הצעירים בצפון, אבל מצד שני גם לדאוג לבריאותם של האזרחים.

מירי רגב: אני מודה לכולכם שהגעתם.

מירי רגב: תודה רבה, שיהיו בשורות טובות.